Kritik lawatan PM ke Arab Saudi, aktivis disiasat SKMM

Gara-gara kenyataan di Facebook yang dikendalikannya mengkritik dipercayai merujuk kepada Perdana Menteri Datuk Seri Anwar Ibrahim, seorang aktivis dipanggil ke Ibu Pejabat Suruhanjaya Komunikasi dan Multimedia Malaysia (SKMM), hari ini.

Halimah Nasoha yang memberi keterangan selama dua jam hari ini berkata siasatan itu berkait dengan hantaran-hantaran di akaun Facebooknya yang mengkritik pemimpin tanpa dituju seara langsung kepada Anwar.

“Saya tidak pun membuat sebarang kenyataan yang direct atau secara langsung mengenai perdana menteri.

“Bagaimanapun saya membuat hantaran tersebut atas dasar kritikan dan bukan penghinaan di mana saya membuat komen yang adil dan sifat berkepentingan awam,” katanya di luar pekarangan pejabat SKMM, lapor MalaysiaNow.

Halimah hadir bersama peguamnya, Zaid Malek jam 10.15 pagi tadi memberitahu dirinya tidak pernah dimaklumkan mengenai subjek siasatan oleh SKMM sehingga ianya didedahkan ketika sesi ambil keterangan yang bermula jam 11.25 pagi tadi.

Dalam pada itu, peguamnya memberitahu Halimah disiasat di bawah Seksyen 233 (1) (A) Akta Komunikasi dan Multimedia 1998.

Zaid menegaskan sekiranya pihak perdana menteri berasa tidak senang atau tidak berpuas hati terhadap kenyataan yang dikeluarkan oleh anak guamnya, beliau boleh menggunakan prosedur yang lebih adil dan mengikut lunas undang-undang.

“Tapi kenapa ada layanan istimewa? Seharusnya PM bukan menggunakan jentera SKMM untuk menyangkal (kenyataan).

“Boleh saman malu atau saman fitnah di mahkamah,” katanya.

Zaid turut mempersoalkan pendirian kerajaan campuran itu terutamanya Pakatan Harapan (PH) yang sangat menentang penggunaan akta tersebut ketika berada di blok pembangkang namun kini menggunakan akta yang sama ketika menjadi kerajaan.

“Kalau benar Kerajaan Madani ini adil dan mahu tegakkan hak asasi manusia, sepatutnya (siasatan) berhenti di sini sehingga betul-betul ada pertuduhan di mahkamah.

“Hentikan siasatan terhadap Halimah dan orang-orang lain juga,” katanya

Sementara itu,  sumber SKMM memberitahu skop siasatan terhadap media sosial Halimah dengan nama Yi Ma Nas itu melibatkan hantaran status beliau yang mengkritik lawatan Anwar ke Arab Saudi pada Mac lalu.

Pada 8 Mei, Halimah menerusi akaun Facebook berkongsi satu tangkap layar menunjukkan perbualan beliau dengan seorang individu yang memperkenalkan diri sebagai timbalan pengarah SKMM.

Dalam hantaran tersebut, Halimah menyifatkan beliau diugut oleh individu tersebut untuk hadir ke pejabat agensi tersebut jika tidak mahu tempat kerja atau kediamannya diserbu pihak berkuasa.

Bercakap mengenai hal itu, Halimah berkata beliau berasa terancam dan takut apabila mendapati kehadirannya ke ibu pejabat SKMM turut diiringi pegawai polis lengkap berpakaian seragam dan anggota unit cawangan khas (SB) selain individu yang bertindak memberi ugutan kepadanya, awal bulan lalu.

“Saya macam dilayan seperti pengganas seolah-olah saya melakukan jenayah yang amat berat.

“Beliau (pegawai SKMM) pun ada di sini dan minta saya padamkan hantaran tangkap layar itu” katanya.


PRU-15 : Peja yakin pengundi boleh nilai rekod pretasi sebagai MB Perak

Datuk Seri Ahmad Faizal Azumu Rekod percaya prestasinya sebagai Menteri Besar Perak akan memberi nilai tambah untuk kemenangannya pada Pilihan Raya Umum ke-15 (PRU-15) kali ini.

Beliau yang juga Timbalan Presiden Bersatu berkata banyak perkara baik yang dilaksanakan dalam tempoh singkat menjawat jawatan tersebut.

“Banyak perkara baik telah kami lakukan di Perak dengan meningkatkan hasil (negeri). Kita (juga) memberi bonus sebulan kepada semua penjawat awam,” katanya ketika ditanya sama ada kejatuhannya daripada kuasa akan menjejaskan kredibiliti serta peluangnya pada PRU15 lapor FMT.

Ahmad Faizal sebelum ini dua kali menjadi Menteri Besar Perak antara 2018-2020 sebelum meletakkan jawatan bersama-sama seluruh barisan Ahli Majlis Mesyuarat Kerajaan Negeri Perak selepas gagal memperoleh sokongan dalam usul keyakinan ahli Dewan terhadap Menteri Besar dalam persidangan DUN.

Menurut Ahmad Faizal, walaupun tidak dapat berkhidmat sebagai menteri besar untuk penggal penuh Faizal berkata banyak pelaburan dan projek diperkenalkan sepanjang tempoh perkhidmatannya.

Perak mencatatkan hasil RM1.09 bilion pada 2019 iaitu melebihi sasaran RM1.03 bilion.

Malah katanya ketika pandemik, ekonomi Perak diuruskan dengan baik kerana masih ada dana tambahan untuk negeri itu.

Ahmad Faizal dijangka bertembung dengan Pengerusi Pakatan Harapan, Datuk Seri Anwar Ibrahim dan calon BN, Aminuddin Md Hanafiah, 19 November ini.


Petunjuk MH370: MOT akan bekerjasama dengan ATSB Australia

Kementerian Pengangkutan Malaysia (MOT) sedia bekerjasama dengan Biro Keselamatan Pengangkutan Australia (ATSB) mengenai kajian mereka berhubung dokumen yang dikeluarkan jurutera aeronautik Britain, Richard Godfrey yang mendakwa terdapat petunjuk baharu dalam mengenal pasti lokasi pesawat MH370 yang hilang.

Menurut MOT dalam kenyataan hari ini, kementerian mengambil maklum ATSB sedang meneliti data baharu yang dikeluarkan Godfrey namun tidak boleh mengulas secara terperinci tentang kesahihan penilaian itu tanpa semakan dan pengesahan pihak ketiga, lapor Bernama.

“Sebarang perbincangan lanjut akan diadakan dengan Kerajaan China dan Australia berdasarkan bukti yang boleh dipercayai, yang mungkin membawa kepada pencarian baharu bagi pesawat yang hilang MH370.

“MOT bersimpati kepada ahli keluarga mangsa serta berpandangan bahawa sebarang bukti baharu yang boleh dipercayai yang mungkin membawa kepada penemuan lokasi pesawat MH370 perlu dipertimbangkan dan diteliti sewajarnya,” katanya dalam kenyataan itu.

ATSB sebelum ini mengeluarkan kenyataan bahawa pihaknya telah meminta pihak ketiga untuk menyemak data yang diperoleh daripada carian untuk mengesahkan semula bahawa tiada item yang menarik dikesan dalam carian sebelumnya berdasarkan dokumen Godfrey, ‘MH370 Flight Path’.

Menurut ATSB lagi, penemuan semakan itu dijangka dikeluarkan dalam beberapa minggu lagi dan menyatakan bahawa sebarang keputusan untuk menjalankan pencarian lanjut pesawat MH370 akan menjadi urusan kerajaan Malaysia dan ATSB tidak mengetahui sebarang permintaan untuk menyokong pencarian baru untuk pesawat yang hilang itu.

Sementara itu, agensi berita antarabangsa melaporkan Godfrey mendakwa mengesan lokasi nahas pesawat itu menggunakan teknologi terobosan – di Lautan Hindi, 1,993km barat Perth dengan serpihan kini terletak 4,000m di bawah permukaan.

Penerbangan MH370 menjadi salah satu misteri penerbangan terbesar dunia apabila pesawat Boeing 777-200 itu hilang tanpa jejak dalam penerbangan dari Kuala Lumpur ke Beijing pada 8 Mac 2014.

Malaysia, China dan Australia membatalkan pencarian bawah air selama dua tahun, bernilai AS$200 juta di selatan Lautan Hindi pada Januari 2017 selepas tidak menemui sebarang kesan pesawat itu.

Pencarian selama tiga bulan kedua yang diketuai oleh firma AS Ocean Infinity berakhir pada Mei tahun berikutnya.

Lokasi yang dinyatakan oleh Godfrey tidak berada dalam kawasan carian asal yang ditakrifkan oleh Biro Keselamatan Pengangkutan Australia pada tahun 2015, tetapi ia termasuk dalam kawasan carian seluas 120,000 km persegi pada tahun 2016. Pencarian Ocean Infinity terlepas lokasi sejauh 28km sahaja.

Godfrey memberitahu 7NEWS.com.au bahawa dia menyedari semakan data MH370 oleh Geosains Australia.

“ATSB telah memaklumkan kepada saya tentang minat mereka dalam kerja MH370 saya dan saya amat berterima kasih atas sokongan mereka.

“Isu paling penting adalah untuk semua pihak rasmi yang berkenaan untuk mencapai persetujuan dengan pihak berkuasa Malaysia mengenai pencarian semula di bawah air untuk serpihan MH370,” katanya.


Covid-19: Queensland tutup sempadan dengan New South Wales

Pemangku Ketua Menteri Queensland Steven Miles memaklumkan kerajaan negeri itu membuat keputusan menutup sempadannya dengan New South Wales (NSW) mulai jam 1 pagi esok bagi mengelakkan penularan Covid-19.

NSW, negeri popular di Australia dan menempatkan bandar terbesar Sydney, hari ini melaporkan jumlah kes baharu harian tertinggi iaitu sebanyak 124 kes, berbanding 110 kes pada Rabu, menjadikan jumlah keseluruhan sebanyak 1,600 kes.

Bagaimanapun, Queensland tidak mencatatkan kes baharu Covid-19 sejak semalam.

Miles juga berkata pelitup muka masih perlu dipakai selama tujuh hari lagi di 11 kawasan di sekitar Queensland tenggara, tetapi sekatan lain akan dikurangkan mulai Jumaat.

Antara peraturan yang akan dilonggarkan termasuk kebenaran berkumpul di tempat tertutup menjadi 100 individu berbanding 30 sebelum ini, dan tiada batasan jumlah bagi orang ramai berkumpul di tempat awam.

Miles juga berkata Queensland akan mengenakan sekatan baharu dengan membenarkan 75 peratus penonton masuk ke stadium yang mempunyai kapasiti 20,000 tempat duduk.

“Orang ramai wajib memakai pelitup muka sepanjang masa ketika berada dalam stadium kecuali untuk makan dan minum,” katanya.

Queensland kembali bimbang dengan jangkitan Covid-19, setelah seorang wanita berusia 20-an yang menerima dua dos vaksin mendapat jangkitan varian Delta dan melakukan perjalanan ke seluruh negeri.

Pada 13 julai lalu, seorang wanita menaiki pesawat dari Melbourne ke Maroochydore di Pantai Sunshine sebelum menerima pesanan teks pada 15 Julai memberitahunya sebuah pub di Melbourne yang dikunjunginya terdedah kepada Covid-19.

Wanita itu menerima laporan negatif Covid-19 namun mengikut peraturan Victoria, sesiapa yang terdedah kepada kawasan wabak peringkat 1 mesti menjalani ujian saringan dan dikuarantin selama 14 hari.

Bagaimanapun, wanita terbabit telah pergi ke beberapa tempat termasuk restoran di Mooloolaba dari jam 6.45 petang hingga 8 malam pada 15 Julai dan menaiki pesawat ke Cairns, sebelum memperoleh keputusan positif pada malam Isnin lalu. – Agensi


Kes RM1 juta Shahrir Samad, pernyataan saksi akan diserah

Pihak pendakwaan dalam kes perbicaraan RM1 juta yang tidak diisytihar veteran UMNO, Tan Sri Shahrir Samad akan menyerahkan pernyataan saksi pendakwaan kepada pasukan pembelaan sebelum perbicaraan bermula pada 6 April 2022.

Bekas Pengerusi FELDA itu berdepan pendakwaan gagal mengisytiharkan RM1 juta yang diterima daripada Datuk Seri Najib Najib Razak kepada Lembaga Hasil Dalam Negeri (LHDN).

Timbalan Pendakwa Raya Mohd Afif Ali memaklumkan perkara itu semasa pengurusan kes berkenaan di hadapan Hakim Mahkamah Tinggi Ahmad Shahrir Mohd Salleh hari ini, yang turut dihadiri peguam Shahrir, Syahrul Syazwan Salehin.

“Pihak kami akan menyerahkan pernyataan saksi-saksi pendakwaan kepada pembelaan kelak,” kata Mohd Afif lapor Bernama.

Sementara itu, Syahrul Syazwan memaklumkan kepada mahkamah bahawa pihaknya masih belum memperoleh pernyataan fakta yang memihak kepada tertuduh berdasarkan Seksyen 51A (1) (c) Kanun Prosedur Jenayah.

Mahkamah mengarahkan pihak pendakwaan menyerahkan pernyataan fakta itu sebelum atau pada 16 Sept ini dan menetapkan 8 Feb 2022 untuk pengurusan kes selanjutnya.

Shahrir, 72, didakwa melibatkan diri dalam pengubahan wang haram dengan cara tidak melaporkan pendapatan sebenar dalam borang cukai pendapatan yang bertentangan dengan Seksyen 113 (1) (a) Akta Cukai Pendapatan 1967.

Menurut tuduhan, dia didakwa tidak mengisytiharkan pendapatan diterima daripada Najib berjumlah RM1 juta melalui sekeping cek yang kemudiannya dimasukkan ke dalam akaun bank milik tertuduh.

Beliau yang didakwa melakukan perbuatan itu di LHDN, Cawangan Duta, Kompleks Pejabat Kerajaan, Jalan Tuanku Abdul Halim di sini pada 25 April 2014.

Pertuduhan dibuat mengikut Seksyen 4 (1) Akta Pencegahan Pengubahan Wang Haram dan Pencegahan Pembiayaan Keganasan 2001 yang membawa hukuman denda tidak melebihi RM5 juta atau penjara maksimum lima tahun atau kedua-duanya jika sabit kesalahan.


Jumlah ladang babi di Pulau Pinang positif wabak ASF terus meningkat

Jabatan Perkhidmatan Veterinar (JPV) Pulau Pinang memaklumkan jumlah ladang babi komersial di negeri itu yang dikesan positif wabak demam babi Afrika (ASF) terus meningkat kepada 30 buah ladang setakat ini.

Daripada jumlah itu, 19 ladang tersebut dikesan di daerah Seberang Perai Selatan (SPS); enam di Seberang Perai Utara (SPU); tiga di Barat Daya dan dua di Seberang Perai Tengah (SPT) dengan jumlah keseluruhan populasi babi yang terjangkit sebanyak 68,659 ekor.

Pengarah JPV Pulau Pinang, Dr Saira Banu Mohamed Rejab berkata bagi mengawal dan mencegah perebakan penyakit ASF, langkah ‘stamping out policy’ menerusi pemusnahan babi di ladang positif atau disyaki terjangkit dalam zon jangkitan dengan berpandukan Protokol Veterinar Malaysia (PVM) terpaksa diambil.

“Polisi ini diamalkan dengan tujuan menghapuskan virus supaya penternak dapat menternak semula dengan selamat serta bebas dari penyakit ASF seterusnya menjamin bekalan daging babi dalam negara yang mencukupi.

“Pemusnahan babi ini telah dijalankan bermula 5 Januari lalu selepas kes pertama ASF dikesan dengan kadar kematian yang tinggi iaitu mencecah 37 peratus atau kira-kira 60 ekor sehari daripada populasi 1,200 ekor babi di ladang,” kata beliau dalam kenyataan hari ini (14 Februari 2023) menurut Utusan.

Menurutnya di Pulau Pinang ketika ini, pemusnahan babi dari ladang-ladang dengan kematian yang tinggi sehingga melebihi 30 peratus telah selesai dijalankan dan kadar perebakan penyakit juga dilihat semakin perlahan.

Dr Saira Banu berkata, penemuan karkas babi dengan tanda-tanda klinikal seperti penyakit ASF di rumah sembelihan juga telah berkurang atau tiada serta tiada aduan kematian babi yang tinggi di ladang babi.

Katanya, ini secara tidak langsung menunjukkan kaedah ‘stamping out’ yang dijalankan JPVPP sebelum ini memberi kesan yang amat baik.

“Sehingga hari ini (14 Februari), sebanyak 14,385 ekor babi telah dilupuskan daripada 16 buah ladang positif. Ladang yang telah disahkan positif dan selesai proses pelupusan babi di SPS pula adalah sebanyak 14 buah manakala lima lagi ladang di situ masih menunggu proses untuk pelupusan.

“Sementara itu, dua ladang yang disahkan positif di SPT juga telah selesai proses pelupusan manakala enam ladang positif di SPU serta tiga di Barat Daya sedang dalam proses untuk pelupusan,” kata beliau.


Harapan cerah PN rampas Selangor dalam PRN selepas tinjauan Pemuda

Pemuda Perikatan Nasional (PN) dikatakan sudah selesai melakukan tinjauan awal pendapat berhubung tingkah laku pengundi di Selangor bagi menghadapi Pilihan Raya Negeri (PRN) yang bakal diadakan dalam beberapa bulan lagi.

Tinjauan itu disahkan Ketua Pemuda PN, Ahmad Fadhli Shaari yang menjelaskan gabungan berkenaan mempunyai peluang untuk merampas Selangor daripada Pakatan Harapan (PH) dalam PRN akan datang.

“Alhamdulillah selesai tinjauan di Selangor, harapan cerah untuk rampas kerajaan negeri di dalam PRN,” katanya.

Tanpa menjelaskan hasil penuh tinjauan itu, beliau yang juga Ketua Pemuda PAS dan Ahli Parlimen Pasir Mas berkata pengundi yang sebelum ini berasa ditipu oleh Barisan Nasional (BN), khususnya UMNO, dan PH boleh memilih PN.

“Pengundi BN yang tertipu kononnya BN tidak bekerjasama dengan PH, silakan undi Perikatan Nasional.

“Begitu juga pengundi PH yang benar-benar percaya bahawa undi PH bermakna tolak BN, pun rasa tertipu, silakan undi Perikatan Nasional.

“Kali ini, Insya-Allah Selangor kita tawan! BN-PH kedua-duanya kita kalahkan sekali gus,” katanya merujuk kepada tindakan kedua-dua gabungan itu yang bekerjasama selepas Pilihan Raya Umum Ke-15 (PRU-15).

Sebelum PRU-15 dan ketika kempen berjalan, UMNO dan PH saling serang menyerang, malah DAP, salah satu komponen PH, sering mengembar-gemburkan BN dan parti keramat Melayu itu sebagai perasuah dan perompak, manakala UMNO melaungkan slogan ‘No Anwar No DAP’.

Sebaliknya, selepas PRU-15 pengundi dan penyokong kedua-dua gabungan itu ditipu apabila Presiden PKR Datuk Seri Anwar Ibrahim, DAP dan UMNO kini ‘berkahwin’ menubuhkan kerajaan diterajui PH.

Untuk rekod, Selangor, Negeri Sembilan, Terengganu, Kelantan, Pulau Pinang dan Kedah, perlu mengadakan pilihan raya dalam tempoh beberapa bulan lagi, yang akan melibatkan 245 kerusi Dewan Undangan Negeri (DUN).

Selangor mempunyai kawasan DUN terbanyak iaitu 56 kerusi, diikuti Kelantan (45 kerusi); Pulau Pinang (40 kerusi); masing-masing 36 kerusi bagi Kedah dan Negeri Sembilan; dan Terengganu (32 kerusi).


UMNO tua tak sokong tapi UMNO muda gembira Onn Hafiz jadi MB

Penolakan UMNO negeri terhadap pelantikan Ahli Dewan Undangan Negeri (ADUN) Machap, Datuk Onn Hafiz Ghazi sebagai Menteri Besar (MB) Johor, semakin terbuka apabila veteran parti itu menyatakan sokongan kepada Datuk Hasni Mohammad.

Namun, sesetengah pemimpin muda dalam UMNO menolak pandangan golongan veteran dalam parti itu, sebaliknya yakin Onn Hafiz yang baru berusia 43 tahun mampu mencorakkan negeri Johor ke arah yang lebih baik.

Walaupun, Hasni sendiri ‘rela dalam paksa’ melihat jawatan MB terlepas dari tangannya setelah menerajui negeri itu bermula 28 Februari 2020, ‘posterboy’ Barisan Nasional (BN) pada Pilihan Raya Negeri (PRN) Johor, kekal mendapat sokongan veteran UMNO.

Ini ditegaskan sendiri Tan Sri Shahrir Samad, orang lama yang kekal berjuang bersama UMNO, yang menzahirkan perasaan malu untuk hadir ke Perhimpunan Agung UMNO (PAU) di Kuala Lumpur, bermula hari ini.

“Apabila saya menyatakan saya malu untuk menghadiri Perhimpunan Agong UMNO Malaysia berikutan pengenepian Hasni sebagai Menteri Besar Johor selepas kemenangan besar BN di PRN Johor, saya ditanya mengapa saya macam menyoalkan kuasa Raja untuk menentukan siapa yang dalam pertimbangan Tuanku layak memegang jawatan itu.

“Tan Sri tak berpihak kepada kuasa Raja ke?” Saya jawab: “Dalam soal hubungan antara Parti dengan Raja, saya mempunyai pendirian saya sendiri. Tidak setiap masa, saya menyokong parti dalam soal ini. Dan tidak setiap masa, saya menyokong Raja pula.

“Saya bagi contoh. Masa krisis perlembagaan berikutan Yang DiPertuan Agong tidak berkenan kepada undang-undang yang telah Parlimen luluskan, saya bersama parti,” tegas Shahrir dalam kenyataan hari ini.

Shahrir mengimbas tatkala UMNO berusaha untuk memansuhkan askar Timbalan Setia Johor (JMF), beliau melobi Datuk Ghani Othman untuk meminta ditarik balik rang undang-undang itu dan menyelamatkan warisan negeri Johor.

Namun, berbeza dengan golongan muda di dalam UMNO yang dilihat gembira apabila Onn Hafiz dilantik menjadi MB Johor ke-19.

Ketua Penerangan UMNO yang juga Naib Ketua Pemuda, Shahril Sufian Hamdan, 36 tahun, yakin Onn Hafiz mampu menggalas amanah demi bangsa Johor.

“Sebagai pemimpin muda, tentunya harapan tinggi diletakkan atas bahu beliau untuk meneruskan kegemilangan negeri Johor,” kata Shahril yang turut mengucapkan tahniah kepada MB baharu Johor itu.

Beliau yakin Onn Hafiz akan dapat menggalas amanah ini dan membuktikan bahawa beliau juga mampu menghadapi cabaran yang mendatang dengan gaya tersendiri ke arah matlamat sama, iaitu mengotakan Ikhtiar BN Johor demi kestabilan masa depan.


Individu PUI, PUS perlu mohon kebenaran PKD untuk keluar mengundi

Semua pengundi berstatus individu yang disyaki (PUI) dan individu dalam pemantauan (PUS) perlu memohon kebenaran Pegawai Kesihatan Daerah (PKD), Pejabat Kesihatan Daerah yang mengawasi Arahan Perintah Pengawasan dan Pemerhatian sekiranya mahu keluar mengundi.

Suruhanjaya Pilihan Raya (SPR) menetapkan, kebenaran itu tertakluk kepada penilaian risiko jangkitan oleh PKD berkenaan dan pengundi perlu mematuhi semua garis panduan yang ditetapkan oleh Kementerian Kesihatan (KKM).

Sehingga hari ini, Johor mencatat kumulatif positif Covid-19 sebanyak 296,185 kes, dengan 263,410 pesakit telah sembuh, 3,969 kes kematian, dan 28,806 kes aktif.

Daripada jumlah kes aktif itu seramai 26,985 pesakit menjalani kuarantin di rumah; 246 ditempatkan di PKRC; 1,543 dimasukkan ke hospital; dan 32 pesakit dirawat di unit rawatan rapi dengan 14 daripadanya memerlukan alat bantuan pernafasan.

Mengulas lanjut SPR dalam kenyataan malam ini menyatakan pengundi yang berstatus PUI dan PUS hendaklah diasing dan ditempatkan di khemah atau bilik atau ruang khas yang disediakan.

“PUI dan PUS juga dikehendaki menggunakan pengangkutan sendiri untuk ke pusat mengundi dan penggunaan pengangkutan awam adalah tidak dibenarkan.

“Setelah selesai mengundi, individu ini dikehendaki segera meninggalkan pusat mengundi dan terus pulang ke tempat kuarantin manakala ruang khas itu perlu berdasarkan garis panduan KKM sebaik mereka pulang,” katanya.

Bagi pengundi di lokaliti Perintah Kawalan Pergerakan Diperketatkan (PKPD), mereka perlu menjalani ujian RTK Antigen dalam masa 24 jam sebelum tarikh mengundi dan hanya yang negatif Covid-19 dan mendapat kebenaran daripada Polis Diraja Malaysia (PDRM) dibenarkan keluar mengundi.

Sebelum ini, Suruhanjaya Pilihan Raya (SPR) menetapkan 12 Mac 2022 sebagai hari pembuangan undi bagi PRN Johor, manakala hari penamaan calon adalah pada 26 Februari 2022 dan hari mengundi awal pada 8 Mac 2022.

Daftar Pemilih Pilihan Raya (DPPR) yang akan digunakan untuk PRN itu adalah Daftar Pemilih Induk 2021 yang dikemas kini sehingga 21 Januari 2022.

Daftar Pemilih tersebut mengandungi 2,597,742 orang pengundi yang terdiri daripada 2,574,835 orang pengundi biasa, 10,955 orang anggota tentera dan pasangan, 11,576 orang anggota polis dan pasangan Polis Pasukan Gerakan Am (PGA) serta 376 orang Pengundi Tidak Hadir (PTH) Luar Negara.


RUU pindaan hukuman mati dibentang di Parlimen hari ini

Kerajaan Malaysia hari ini memperkenalkan pindaan kepada perundangan sedia ada di Parlimen bagi menggantikan hukuman mati mandatori bagi beberapa kesalahan jenayah, dalam satu langkah penting ke arah membawa negara lebih dekat kepada pemansuhan sepenuhnya hukuman mati.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar sebelum ini membentangkan beberapa rang undang-undang (RUU) berhubung pemansuhan hukuman mati untuk bacaan kali pertama mereka di Dewan Rakyat.

RUU itu berkaitan Kanun Keseksaan (Pindaan) 2022; Kanun Tatacara Jenayah (Pindaan) 2022; Penculikan (Pindaan) 2022; Keadilan Jenayah (Pindaan) 2022; Senjata (Pindaan) 2022, Senjata Api (Penalti Ditingkatkan) Pindaan) 2022; dan Dadah Berbahaya (Pindaan) 2022.

Bacaan kedua RUU itu dijangka berlangsung pada sidang Parlimen sekarang yang bermula 3 Oktober hingga 29 November.

Pada 8 Jun, kerajaan bersetuju pada dasarnya untuk memansuhkan hukuman mati mandatori dan menggantikannya dengan hukuman lain yang tertakluk kepada budi bicara mahkamah.

Pada Ogos 2019, pentadbiran Pakatan Harapan (PH) telah membentuk Jawatankuasa Khas Mengkaji Semula Hukuman Alternatif Kepada Hukuman Mati Mandatori bagi meneliti alternatif kepada hukuman mati mandatori.

Kerajaan PH, bagaimanapun, tumbang pada Februari 2020, sebelum RUU pemansuhan hukuman mati boleh dibentangkan dalam mesyuarat Parlimen Mac tahun itu.

Sebelum ini, Wan Junaidi berkata Malaysia akan memansuhkan hukuman mati mandatori dan sebat menjelang tahun depan, dengan pindaan kepada undang-undang yang akan dibentangkan di Parlimen.

Wan Junaidi memberitahu hakim akan diberi budi bicara untuk menjatuhkan dua hukuman itu sebaliknya jika pindaan itu diluluskan.

“Sekiranya semuanya berjalan lancar dan tiada gangguan pada sesi Belanjawan akan datang, kita tidak akan dikenakan hukuman mati mandatori pada 2023.

“Ini juga akan dikenakan kepada hukuman sebat kerana ia akan diserahkan kepada budi bicara hakim,” katanya.


Fokus pulih ekonomi sebelum PRU-15: GPS

Lupakan hal Pilihan Raya Umum ke-15 (PRU-15) dan fokus dahulu kepada usaha memulihkan keadaan ekonomi negara, kata Ketua Whip Gabungan Parti Sarawak (GPS) Datuk Seri Fadillah Yusof.

Fadillah berkata beliau berpendapat mana-mana pihak dan parti politik perlu mengutamakan kepentingan negara dan rakyat melebihi kepentingan peribadi, menurut laporan Bernama.

“Fokus kita sekarang adalah memulihkan ekonomi dan kewangan negara… sehingga kita mengukuhkan keadaan negara, rakyat berada dalam keadaan lebih baik, krisis kesihatan (pandemik Covid-19) ini dapat dijaga, baru kita lihat kepada PRU,” katanya.

Beliau terdahulu meninjau projek pembinaan Jambatan Titi Kerawang di Balik Pulau, Pulau Pinang.

Fadillah berkata demikian ketika ditanya mengenai desakan UMNO supaya PRU-15 diadakan tahun ini.

Terdahulu, sepanjang Perhimpunan Agung UMNO (PAU) 2021, perwakilan dan Presidennya, Datuk Seri Ahmad Zahid Hamidi berulang kali menggesa agar PRU-15 disegerakan, ia susulan kemenangan besar Barisan Nasional (BN) pada Pilihan Raya Negeri (PRN) Johor.

Bagaimanapun, Zahid berkata ia terpulang kepada keputusan Perdana Menteri Datuk Seri Ismail Sabri Yaakob untuk menentukan masa yang sesuai PRU-15 diadakan tetapi ia tidak boleh mengambil masa terlalu lama untuk membubarkan Parlimen selepas sokongan rakyat kepada BN semakin kuat.

Beliau berkata langkah dan strategi yang perlu dilaksanakan pada masa ini adalah mengukuhkan kewangan supaya keadaan ekonomi negara menjadi lebih baik.

Namun, Fadillah yang juga Menteri Kanan Kerja Raya berkata hal membabitkan PRU berkenaan adalah budi bicara dan bidang kuasa Perdana Menteri dan Yang di-Pertuan Agong.


Lantik anak sebagai penasihat bukan nepotisme, kata PM pertahan Izzah

Datuk Seri Anwar Ibrahim tetap memeprtahankan lantikan anak perempuannya, Nurul Izzah dalam kerajaan campuran Pakatan Harapan (PH)-Barisan Nasional (BN) walaupun dikritik banyak pihak.

Perdana Menteri malah berkata lantikan anaknya itu bukan nepotisme, slogan sebelum ini yang dilaungkan semasa era berdemonstrasi di jalanan dengan anak-anak Tun Dr Mahathir Mohamad sering menjadi sasaran dalam setiap ceramah politiknya.

“Nepotisme adalah di mana (ahli keluarga) diberi kedudukan untuk menyalahgunakan kuasa, memperkayakan diri, mendapatkan kontrak dan mendapat bayaran yang besar.

“Ini tidak berlaku,” katanya dipetik laporan FMT.

Mengikut Kamus Dewan Edisi Keempat, makna nepotisme adalah perbuatan atau amalan yg mementingkan atau melebihkan sanak-saudara dan kawan-kawan sendiri sahaja.

Izzah menjadi perhatian selepas memberitahu media bahawa Anwar melantik beliau sebagai Penasihat Kanan Ekonomi sejak 3 Januari lalu.

Bagaimanapun beberapa pihak termasuk daripada Pakatan Harapan tidak bersetuju dengan pelantikan tersebut kerana menyifatkan ia sebagai satu bentuk amalan nepotisme yang tidak sihat.

Anwar juga sebelum ini mempertahankan pelantika Izzah itu dibuat berdasarkan kelayakannya.

Katanya, Izzah mempunyai ijazah kejuruteraan dan bidang dasar awam dari Universiti Johns Hopkins di AS.


Ini amanah berat perlu digalas, kata Ismail Sabri selepas dilantik TPM

Datuk Seri Ismail Sabri Yaakob berterima kasih kepada Perdana Menteri Tan Sri Muhyiddin Yassin di atas kepercayaan melantik beliau sebagai Timbalan Perdana Menteri (TPM) hari ini.

Dalam satu kenyataan yang dikeluarkan petang ini, beliau berkata pelantikan itu bukan sesuatu yang istimewa sebaliknya ia adalah amanah dan tanggungjawab berat terutama ketika negara sedang berdepan pandemik Covid-19 dan sedang berusaha untuk menjayakan Pelan Pemulihan Negara (PPN).

“Setinggi-tinggi penghargaan kepada YAB Perdana Menteri, Tan Sri Muhyiddin Yassin atas kepercayaan ini. Saya memanjatkan rasa syukur ke hadrat Allah Subhanahu Wa Ta’ala di atas pelantikan saya sebagai Timbalan Perdana Menteri Malaysia.

“Pada masa yang sama, saya ingin menzahirkan rasa terima kasih atas sokongan Presiden UMNO, YB Dato’ Seri Dr. Ahmad Zahid Hamidi dan seluruh kepimpinan parti,” katanya.

Ismail Sabri turut berterima kasih kepada Ahli-Ahli Parlimen, pemimpin-pemimpin parti politik dan seluruh rakyat Malaysia.

“Ini merupakan amanah yang perlu digalas dengan ikhlas dan jujur demi kestabilan politik, ekonomi dan kemakmuran negara,” katanya.

Beliau juga mengajak rakyat Malaysia tanpa mengira agama, bangsa dan fahaman politik dapat bersama-sama membawa Malaysia mencapai masa depan yang lebih cemerlang.

Terdahulu, Perdana Menteri mengumumkan Ismail Sabri sebagai Timbalan Perdana Menteri sementara Datuk Seri Hishammuddin Hussein dilantik sebagai Menteri Kanan berkuat kuasa serta-merta.

Dalam satu kenyataan Pejabat Perdana Menteri, lantikan tersebut dibuat bagi membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan dan ekonomi pada masa ini.

Ismail Sabri akan mengekalkan portfolionya sebagai Menteri Pertahanan dan Hishammuddin juga kekal portfolio sama sebagai Menteri Kanan Luar Negeri tetapi kini diberi tanggungjawab menjaga Kluster Keselamatan.


Remaja meninggal di Sabah bukan kerana dos penggalak

Jabatan Kesihatan Sabah menafikan kematian seorang remaja yang tular di dalam kumpulan WhatApps adalah disebabkan pengambilan dos penggalak Cobid-19.

Pengarah Kesihatan Sabah, Dr Rose Nani Mudin berkata malah, ibu remaja berkenaan dan pihak hospital juga menafikan mangsa pernah mengambil dos penggalak.

Menurutnya, pesakit meninggal dunia pada 12 Februari lalu dan siasatan yag dijalankan mendapati isu yang ditularkan itu adalah palsu.

“Punca sebenar kematian adalah disebabkan jangkitan paru-paru dan penyakit jantung sejak lahir yang semakin tenat dan bukannya disebabkan dos penggalak vaksin Covid-19 seperti yang didakwa.

“Keadaan pesakit telah diterangkan kepada ahli keluarga pesakit dan mereka menerima penerangan mengenai punca kematian dengan baik,” katanya dalam kenyataan hari ini.

Beliau berkata siasatan juga mendapati pesakit telah menerima dos pertama vaksin Covid-19 pada 31 Julai 2021 dan dos kedua pada 21 Ogos 2021.

“Ibu pesakit dan pihak Hospital Tuaran telah mengesahkan pesakit tidak pernah mengambil dos vaksin penggalak,” katanya.

Dr Rose Nani berkata satu laporan polis telah dibuat ibu pesakit pad 13 Februari 2022 yang menafikan bahawa kematian anaknya adalah disebabkan dos penggalak vaksin Covid-19, dan beliau juga menafikan ahli keluarganya menularkan dalam aplikasi WhatsApps mengenai kematian anaknya disebabkan dos penggalak.

“Pihak Hospital Tuaran juga telah membuat laporan polis untuk siasatan dan tindakan lanjut mengenai penularan berita palsu dan gambar pesakit di aplikasi WhatsApps oleh individu tidak bertanggungjawab,” katanya.

Sehubungan itu beliau menggesa semua rakyat Sabah agar tidak menularkan berita palsu dalam mana-mana media sosial atau aplikasi lain yang bikan sahaja boleh mengelirukan orang ramai tetapi juga mengancam privasi pesakit.


Tafsiran lompat parti perlu dikaji, tak mudah diharamkan: Dr M

Bekas Perdana Menteri Tun Dr Mahathir Mohamad menyifatkan ia bukan suatu yang mudah untuk mengharamkan mana-mana Ahli Parlimen (MP) melompat parti dan ia memerlukan satu kajian yang mendalam.

MP Langkawi itu berkata walaupun undang-undang lompat parti digubal sekalipun, ia bukan mudah untuk menghalang daripada seseorang wakil rakyat itu lompat parti kerana terdapat situasi apabila mana-mana parti tidak memiliki majoriti untuk membentuk kerajaan.

“Kita perlu mengadakan undang-undang yang melarang lompat-lompat. Namun demikian ia tidaklah semudah itu dengan hanya mengharamkan acara lompat-melompat.

“Kerana adakalanya apabila diadakan pilihan raya, tidak ada satu pun parti yang memperolehi cukup bilang untuk mendiri kerajaan,” katanya di Dewan Rakyat hari ini.

Jelasnya, apabila mana-mana parti bercantum dengan parti yang memiliki lebih banyak kerusi yang dimenangi ia tidak boleh ditafsirkan sebagai melompat tetapi ia memerlukan pertimbangan untuk melihat waktu semasa seseorang wakil rakyat itu melompat menyertai parti lain.

“Perbuatan cantuman antara parti lain dengan parti yang terbesar tidaklah sesuatu yang boleh ditafsir sebagai melompat kalau ianya dilakukan dengan cara yang tersusun mengikut peraturan-peraturan yang di bawah perlembagaan parti-parti berkenaan.

“Sebab itu kita tidak boleh semata-mata mengharamkan lompat-melompat. Sebaliknya perlu menjelaskan waktu mana kita mentafsirkan sesuatu itu sebagai melompat dan tidak dengan sewenang-wenangnya menuduh bahawa lompatan telah dilakukan,” katanya lagi.

Sementara itu, beliau juga mendesak supaya kajian yang lebih terperinci dijalankan bagi menentukan sama ada tindakan melompat parti itu menjadi kesalahan atau tidak, ia termasuk mengambil kira wakil rakyat yang menang pilihan raya tetapi dipecat partinya.

“Kita dapati ada parti yang akan memecat ahli-ahlinya kerana sebab-sebab tertentu. Tetapi, ini bukanlah acara melompat dari satu parti ke parti yang lain.

“Sebab itu soal lompat-melompat antara parti ini perlu dikaji lebih mendalam supaya ia membolehkan dewan ini bergerak dengan licin tanpa gangguan oleh perbuatan mana-mana pihak daripada ahli-ahli Dewan Rakyat ini,” katanya.

Terdahulu, MP Pengerang Datuk Seri Azalina Othman menghantar usul Rang Undang-Undang Perlembagaan (Pindaan) 2021 dan juga RUU Pemecatan Ahli-ahli Parlimen 2021 yang didapati melompat parti sudah diterima Dewan Rakyat.

Menurut Azalina, usul itu adalah selari dengan inisiatif anti lompat parti yang sedang diusahakan kerajaan dan secara tidak langsung mewujudkan kebersamaan dengan semangat ‘Keluarga Malaysia’.

Notis itu, kata Azalina dihantar mengikut Peraturan Mesyuarat 49(1) untuk RUU Ahli Yang Bukan Ahli Kerajaan, untuk dibentangkan pada persidangan Parlimen kali ini.

Melalui akta baharu itu nanti, pengundi boleh menarik semula mandat diberikan kepada wakil rakyat yang membelakangi mereka dan hak untuk memilih wakil rakyat baharu atau mengekalkan penyandang dikembalikan kepada pengundi.


PRN: Gerakan umum tanding 3 kerusi DUN Kedah

Parti komponen Perikatan Nasional, Gerakan sahkan akan bertanding di tiga kerusi Dewan Undangan Negeri (DUN) pada Pilihan Raya Negeri (PRN) Kedah tidak lama lagi.

Namun Presidennya, Datuk Dr Dominic Lau Hoe Chai tidak mendedahkan nama calon dan kawasan tersebut.

“Gerakan umum akan bertanding tiga kerusi DUN (di Kedah). Jangan tanya kawasan mana, jangan tanya siapa calon.

“(Perkara itu) akan diumumkan pada masa ditetapkan selepas pembubaran DUN,” katanya ketika berucap merasmikan Persidangan Perwakilan Tahunan Parti Gerakan Kedah 2023 di Taman Anggerik, Alor Setar, semalam.

Dr Dominic Lau berkata kesemua calon PN dijangka akan diumum Khamis ini.

“Kita akan mengumumkan semua keputusan yang (diputuskan) komponen parti, yang mana (calon) akan mewakili PN untuk bertanding dalam DUN masing- masing (dijangka) diumumkan pada 22 Jun,” katanya.

Dominic Lau berharap PRN kali ini bakal menjadi medan ‘pecah telur’ untuk Gerakan memenangi kerusi DUN terutamanya di Kedah selepas beberapa kekalahan sebelum ini.

“Dalam Pilihan Raya Umum ke-14 (PRU-14), memang Gerakan kalah semua kerusi ditandingi dan lima tahun (kebelakangan) ini bukan senang dan banyak kerja keras dan perubahan telah dilakukan.

“Kita ikut cara ‘plan, do, check, action’. Semasa kita rancang, kita akan laksanakan (dan) lepas laksanakan kita akan kekalkan kekuatan dan ubah kelemahan kita yang kita katakan tindakan,” katanya.

Menurutnya Gerakan tidak pernah putus asa dan gigih melakukan pelbagai perubahan demi menguatkan organisasi bersama ahli dan akar umbi.

“Walaupun, kita (Gerakan) dibawah PN tidak mampu membawa kerusi atau (dilantik) Yang Berhormat tetapi kita tidak putus asa. Kita tahu bahawa gabungan berada pada satu hala tuju yang betul untuk arena politik di negara,”katanya

Dalam pada itu, beliau akui berpuas hati dengan persediaan jentera bagi menghadapi PRN di enam buah negeri itu.

“Saya juga memang berpuas hati dengan kerjasama antara pelbagai komponen parti PN termasuklah Bersatu, PAS dan Gerakan di Kedah,”katanya sambil berharap kerjasama dan hubungan erat antara komponen PN akan membantu memenangkan gabungan itu dalam PRN akan datang.


Masalah paparan sijil vaksin dalam MySejahtera dikenalpasti: KJ

Masalah teknikal paparan sijil vaksin digital di dalam aplikasi MySejahtera sudah dikenalpasti dan hampir 500,000 aduan sudah berjaya diselesaikan, kata Khairy Jamaluddin Abu Bakar.

Menteri Kesihatan itu berkata beberapa punca dikenalpasti kepada masalah tersebut dan akan terus memastikan aplikasi itu mengemas kini maklumat penerima vaksin dos pertama atau dos kedua sebelum ini.

“Sebanyak 95,347 aduan tersebut berpunca daripada status penerima vaksin sebagai tanggungan, menyebabkan sijil vaksin digital individu tersebut terikat dengan pemilik akaun MySejahtera,” katanya.

Khairy terdahulu mengadakan lawatan kerja ke Kedah di Wisma Darul Aman hari ini.

Beliau berkata untuk masalah tersebut, pemilik akaun perlu mengeluarkan akaun tanggungan bagi membolehkan tanggungan mendaftar akaun MySejahtera miliknya sendiri.

Khairy berkata punca lain yang dikenal pasti ialah pemilik akaun MySejahtera tidak mengesahkan nombor kad pengenalan di dalam aplikasi tersebut.

Beliau berkata untuk menyelesaikan masalah itu pengguna perlu mengesahkan nama dan nombor kad pengenalan mereka di bahagian Vaksin Covid-19 dan lengkapkan soalan-soalan berkaitan maklumat sendiri.

“(Masalah lain) ialah pengguna mempunyai lebih daripada satu akaun MySejahtera dan sijil digital vaksin hanya akan dipaparkan dalam akaun MySejahtera yang digunakan ketika menerima vaksin di pusat pemberian vaksin (PPV),” katanya.

Selain itu, katanya, sebanyak 71,408 aduan mengenai ketiadaan paparan sijil digital vaksin didapati berpunca daripada PPV yang tidak melengkapkan proses dokumentasi setelah individu selesai menerima suntikan vaksin.

Katanya bagi isu tersebut, MySejahtera sedang membuat penyelarasan dengan PPV yang terlibat untuk memastikan pengguna akan menerima paparan sijil digital vaksin di dalam MySejahtera.

“Saya juga ingin mengingatkan para petugas PPV supaya semak dan pastikan setiap penerima vaksin telah menerima sijil vaksin digital di dalam aplikasi MySejahtera sebelum mereka meninggalkan PPV.

“Selain itu, terdapat juga aduan daripada individu yang menerima vaksin di PPV yang bukan dikendalikan oleh Kementerian Kesihatan Malaysia (KKM) dan ProtectHealth Corporation (Protect Health). Masalah ini berlaku kerana PPV berkenaan tidak menggunakan sistem MySejahtera,” katanya.

Sementara itu, Khairy berkata bagi mengatasi sebarang kesulitan disebabkan ketiadaan paparan sijil digital, individu yang telah menerima vaksinasi lengkap boleh menggunakan kad vaksinasi fizikal untuk memanfaatkan kemudahan yang diberikan kepada individu yang telah menerima vaksinasi lengkap.

Katanya kad vaksinasi fizikal itu merupakan kad bercetak yang ditulis oleh petugas kesihatan semasa individu mendapatkan suntikan di PPV.

“Jadi saya meminta agar semua premis menerima kad fizikal ini jika individu yang sudah lengkap divaksin tiada paparan sijil vaksin digital,” katanya.


Pendakwa mohon tangguh perintah lucut hak barang mewah Najib, Rosmah

Bekas Perdana Menteri Datuk Seri Najib, isterinya Datin Seri Rosmah Mansor dan beberapa individu lain tidak boleh lagi mengambil barangan mewah yang disita daripada mereka walaupun Mahkamah Tinggi menolak permohonan pendakwaan untuk melucut hak harta berkenaan.

Ini kerana, pihak pendakwaan telah memfailkan permohonan untuk menangguhkan pelaksanaan perintah melucut hak barangan mewah dirampas daripada bekas Perdana Menteri.

Susulan itu mahkamah menetapkan 14 Januari 2022 untuk semua responden memfailkan afidavit jawapan selain menetapkan pengurusan kes selanjutnya pada 17 Februari 2022, lapor Bernama.

Pendakwaan selaku pemohon memfailkan notis usul permohonan penangguhan itu bersama afidavit sokongan pada 24 November lalu, dengan menamakan Najib, Rosmah, Riza Shahriz Abdul Aziz (anak tiri Najib), anak mereka Nor Ashman Razak, Senijauhar Sdn Bhd, Aiman Ruslan, Goh Gaik Ewe, Roger Ng Chong Hwa (bekas pegawai bank Goldman Sachs) dan isteri Lim Hwee Bin sebagai responden pertama hingga kesembilan.

Berdasarkan afidavit sokongan itu, Timbalan Pendakwa Raya Harris Ong Mohd Jeffery Ong berkata pada 8 November lalu, Mahkamah Tinggi menolak permohonan pendakwaan untuk melucut hak harta-harta diwartakan itu dan tiada perintah diberikan Hakim Mohamed Zaini Mazlan bagi harta tersebut dipulangkan kepada pihak menuntut.

Memetik Bernama Harris Ong berkata permohonan penangguhan tersebut dibuat sementara menunggu rayuan terhadap keputusan itu di Mahkamah Rayuan yang difailkan pada 16 November lalu.

Beliau berkata terdapat keadaan khas yang menyokong permohonan pemohon untuk perintah penangguhan itu antaranya status quo harta disita perlu dikekalkan sehingga keputusan di Mahkamah Rayuan, bagi menjaga kepentingan kedua-dua pihak terutamanya pemohon yang mewakili Kerajaan Malaysia.

“Harta disita tersebut melibatkan jumlah yang besar dan merupakan dana awam, maka kepentingan awam akan dapat dipelihara dengan membenarkan permohonan penangguhan pelaksanaan perintah ini.

“Sekiranya permohonan ini (penangguhan) ditolak dan pemohon berjaya dalam rayuan di Mahkamah Rayuan, tiada jaminan pemohon akan memperoleh semula harta disita tersebut kerana dikhuatiri harta itu akan dilupuskan responden sebelum rayuan pemohon didengar Mahkamah Rayuan,” kata Harris Ong dalam afidavit itu.

Barangan itu termasuk beg tangan pelbagai jenama, 27 kenderaan dan wang tunai pelbagai mata wang yang disita daripada Najib, Rosmah, dua anak mereka dan lima lagi responden yang didakwa mempunyai kaitan dengan skandal 1Malaysia Development Berhad (1MDB).

Sementara itu, Harris Ong ketika ditemui Bernama selepas pengurusan kes di hadapan Timbalan Pendaftar Mahkamah Tinggi Catherine Nicholas hari ini, berkata mahkamah menetapkan 14 Januari 2022 untuk semua responden memfailkan afidavit jawapan selain menetapkan pengurusan kes selanjutnya pada 17 Februari 2022.

Pada 8 November lalu, Hakim Mohamed Zaini juga membenarkan permohonan kerajaan untuk melucut hak aset daripada lapan responden lain kerana mereka tidak membantah permohonan tersebut iaitu Mohd Kyizzad Mesran, Yayasan Rakyat 1Malaysia, Yayasan Semesta, Yayasan Mustika Kasih, Rembulan Kembara Sdn Bhd dan tiga bekas pegawai 1MDB yang telah melarikan diri, Kee Kok Thiam, Tan Vern Tact dan Geh Choh Hun.

Jabatan Peguam Negara memfailkan notis usul pada 8 Mei 2019, berhubung pelucutan hak terhadap ratusan barangan, termasuk beg tangan pelbagai jenama dan 27 kenderaan yang dirampas daripada Najib, Rosmah, tiga anak mereka termasuk Nooryana Najwa serta 13 individu dan syarikat dikatakan berkaitan 1MDB.

Bagaimanapun, Jabatan Peguam Negara membenarkan permohonan representasi anak Najib, Nooryana Najwa yang mahu barangan milik beliau antaranya beg tangan dan kasut dikembalikan.

Antara barangan dinyatakan dalam notis itu ialah beg tangan, kasut dan jam tangan pelbagai jenama serta wang tunai dalam pelbagai mata wang yang dirampas polis pada 17 Mei 2018 dan 11 Jun 2018 serta 27 kenderaan Nissan yang dirampas pada 2 Ogos 2018 dan sebidang tanah di Tanjung Bungah, Pulau Pinang.

Selain itu, wang berjumlah lebih RM18 juta dalam beberapa akaun bank di Bank Islam Malaysia Bhd, Al-Rajhi Bank Bhd, Malayan Banking Bhd, CIMB Bank Bhd, RHB Bank Bhd, Public Bank Bhd, AmBank Bhd dan Hong Leong Bank Bhd, dibeku antara 16 Ogos, 2018 dan 11 Mac 2019.


PMX ucap Selamat Hari Guru

Perdana Menteri Datuk Seri Anwar Ibrahim mengucapkan Selamat Hari Guru kepada seluruh guru dan warga pendidik di negara ini.

Bersempena sambutan Hari Guru hari ini, Anwar turut mengambil kesempatan mengucapkan terima kasih atas ilmu dan bakti yang diberikan oleh guru-guru yang pernah mendidik beliau, menurut laporan Bernama.

“(Tanggal) 16 Mei adalah tarikh besar tatkala kita mengenang dan mengimbau jasa dan pengorbanan guru membangun bangsa dan masyarakat.

“Semoga ilmu yang dicurahkan memanusiakan kita dan kepada guru-guru yang pernah mendidik saya, komitmen dan keringat kalian amat saya sanjungi. Terima kasih atas ilmu dan bakti yang diberi,” katanya menerusi hantaran di Facebook beliau hari ini dengan turut memuat naik poster ucapan Hari Guru.

Majlis Sambutan Hari Guru Peringkat Kebangsaan Tahun 2023 bertemakan ‘Guru Insani Pemangkin Generasi Madani’ diadakan di Pusat Dagangan Antarabangsa Melaka (MITC) Ayer Keroh, Melaka hari ini.


Jangkitan baharu turun, kes di Sarawak tertinggi atasi Selangor

Jangkitan baharu Covid-19 dalam tempoh 24 jam sehingga 12 tengah hari tadi turun di bawah 18,000 kes sejak kali terakhir merekodkan angka terendah sebanyak 18,762 kes pada 1 September lalu.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu, 17,352 jangkitan baharu dikesan menjadikan kumulatif sejak awal tahun lalu kepada 1,862,187 kes positif.

Mengikut data dikeluarkan Kementerian Kesihatan (KKM) hari ini, kecuali Kedah, Kelantan, Perak dan Labuan, semua negeri di seluruh negara mencatatkan penurunan jangkitan baharu Covid-19 dalam tempoh 24 jam itu.

Menurut data itu, Kedah mencatatkan 1,599 jangkitan baharu hari ini, berbanding 1,587 kes semalam, diikuti Kelantan (1,213 kes baharu, 1,078 semalam); Perak (1,082 kes baharu, 1,057 semalam); dan Labuan (lima kes baharu, empat kes semalam).

Sarawak, walaupun mengalami penurunan jangkitan baharu hari ini, menjadi negeri tertinggi mengatasi Selangor dengan merekoakan 3,714 jangkitan baharu berbanding 3,747 kes semalam.


Bayangkan penyokong tegar DAP akan undi UMNO, kata Wan Saiful

Ahli Parlimen Bukit Gelugor Datuk Wan Saiful Wan Jan berkata ketidakpuasan hati rakyat terhadap prestasi Kerajaan Persekutuan akan menjejaskan sokongan kepada Pakatan Harapan (PH) dan Barisan Nasional (BN) pada Pilihan Raya Negeri (PRN) akan datang.

Beliau berkata rakyat pastinya akan mahu memberi peluang kepada Perikatan Nasional (PN) membuktikan diri di enam negeri yang akan mengadakan PRN yang dijangka pada Julai depan.

“Dari segi prestasi, mengikut kajian yang dijalankan, prestasi kerajaan hari ini adalah kurang memuaskan,” katanya dipetik sebagai berkata dalam program Sinar Live bertajuk “Wan Saiful, Apa Cerita?” semalam.

Menurutnya, rakyat kurang percaya dengan kebolehan pemerintah semasa dalam mentadbir negara, lebih-lebih lagi dengan keadaan ekonomi yang mencabar yang dihadapi negara.

“Ini akan menjejaskan prestasi PH dan BN dalam PRN,” katanya.

Bekas Ketua Penerangan Bersatu itu juga berkata sukar untuk membayangkan penyokong DAP mengundi UMNO dan penyokong UMNO pula mengundi DAP walaupun kedua-dua parti itu dijangka bekerjasama dalam PRN akan datang.

“Ini kali pertama saya tidak tahu bagaimana penyokong DAP akan mengundi UMNO dan penyokong UMNO akan mengundi DAP,” katanya.

Beliau berkata penyokong Amanah dan PKR juga akan berkempen untuk UMNO, MCA dan MIC.

“Ini akan menjadi bersejarah… jadi kita akan lihat bagaimana keadaannya,” katanya.

Beliau berharap mereka yang menyokong PH dan BN tidak berpuas hati dengan apa yang berlaku sekarang dan memberi peluang kepada PN untuk menunjukkan apa yang boleh dilakukan untuk membantu negeri-negeri yang akan mengadakan PRN tidak lama lagi.


Mangsa banjir Johor turun kepada 8,650, 47 PPS masih beroperasi

Jumlah mangsa banjir di Batu Pahat menurun kepada 8,650 orang daripada 2,475 keluarga pada jam 4 petang, berbanding 10,396 orang pada 8 pagi hari ini (20 Mac 2023), berikutan penutupan tiga pusat pemindahan sementara (PPS).

Jawatankuasa Pengurusan Bencana Negeri (JPBN) berkata PPS ditutup adalah di Dewan Orang Ramai Taman Seri Sulong; Sekolah Kebangsaan Seri Bengkal; dan Sekolah Agama Sri Bengkal.

“Dengan penutupan ini, 47 PPS menempatkan 2,475 keluarga masih beroperasi,” menurut laporan Agensi Pengurusan bencana Negara (NADMA) petang ini.

Sementara itu, Jabatan Pengairan dan Saliran (JPS) memaklumkan sehingga jam 4.15 petang ini, tiga sungai di Johor melepasi tahap amaran.

Ia membabitkan Sungai Batu Pahat dengan bacaan paras air di stesen Empangan Bekok yang mencecah 19.13 meter (m), berbanding 16.00m paras normal, dan bacaan di stesen Empangan Sembrong (11.13m/8.50m).

Bacaan paras air Sungai Senggarang di stesen Sungai Senggarang di Senggarang, Batu Pahat pula ialah 3.30m, berbanding paras normal 2.70m.


PN beri komitmen sokong PM sehingga diadakan PRU-15: Ronald

Perikatan Nasional (PN) memberikan komitmen untuk terus menyokong kepimpinan Perdana Menteri Datuk Seri Ismail Sabri Yaakob demi kestabilan politik negara, kata Naib Presiden Bersatu Datuk Seri Dr Ronald Kiandee.

Menurut Ronald, sokongan tersebut akan kekal sehingga berakhir mandat PRU-14 pada tahun depan dan hanya akan berakhir apabila pilihan raya umum ke-15 (PRU-15) diadakan nanti, lapor Bernama.

“Tempoh mandat Pilihan Raya Umum ke-14 (PRU14) akan tamat pada Mei tahun depan, jadi sehingga kini kita memberikan komitmen untuk terus menyokong Perdana Menteri (Ismail Sabri) dan kerajaan bagi memastikan kestabilan politik negara berkekalan sehingga PRU yang akan dipanggil (diumumkan),” kata beliau yang juga Ahli Majlis Tertinggi PN.

Beliau berkata demikian ketika ditemui pemberita selepas merasmikan Laman Padi serta Pelancaran Logo SMART SBB dan Sistem Pengurusan Maklumat Beras (RIMS), Ladang’57 iaitu Beras Wangi Horeca dan 3FR SOP Manual, sempena Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia (MAEPS), di sini hari ini.

Parti komponen PN dianggotai oleh Bersatu, Parti Islam Malaysia (PAS), Parti Gerakan Rakyat Malaysia (Gerakan), Parti Solidariti Tanah Airku (STAR) dan Parti Maju Sabah (SAPP).

Sementara itu di KUALA TERENGGANU, Naib Presiden PAS Datuk Seri Dr Ahmad Samsuri Mokhtar pula menyifatkan dakwaan yang menyatakan bahawa PN berhasrat menarik balik sokongan kepada kerajaan sebagai pandangan pihak tertentu sahaja.

Menteri Besar Terengganu itu ketika ditemui pemberita selepas Majlis Pelancaran Bulan Kebangsaan dan Kempen Kibar Jalur Gemilang Peringkat Negeri Terengganu Tahun 2022 di Wisma Darul Iman, di sini hari ini berkata sebaliknya terdapat banyak lagi perkara yang ingin dilaksanakan kerajaan negeri bersama Kerajaan Persekutuan.


Tiada istilah ‘derhaka’ kepada Raja dalam Perlembagaan, kata Sri Ram

Bekas Hakim Mahkamah Persekutuan Datuk Seri Gopal Sri Ram menegaskan tidak ada istilah ‘derhaka’ atau tidak taat kepada Raja yang diperuntukkan di dalam Perlembagaan Malaysia.

Sebaliknya kata beliau apa yang diiktiraf dalam sistem perundangan negara adalah mengisytiharkan perang terhadap Yang di-Pertuan Agong seperti peruntukan Seksyen 121 Kanun Keseksaan.

Untuk rekod, kali pertama dan terakhir seksyen itu pernah digunakan adalah terhadap 29 ahli kumpulan ajaran sesat Al Ma’unah pada tahun 2000 apabila mereka dituduh melancarkan perang terhadap Yang di-Pertuan Agong.

Ahli kumpulan itu melarikan puluhan senjata api pelbagai jenis dari Kem Batalion 304 Rejimen Askar Wataniah di Empangan Temenggor, Gerik, Perak, sebelum membuat persiapan dalam misi untuk menggulingkan kerajaan Malaysia.

Mengulas lanjut Sri Ram yang juga pakar dalam hal-hal Perlembagaan Malaysia berkata tiada peruntukan dalam Perlembagaan Persekutuan membicarakan ‘derhaka’ atau tidak taat kepada raja.

Memetik laporan MalaysiaNow beliau berkata kenyataan yang menghina institusi Raja bagaimanapun dianggap sebagai jenayah mengikut Akta Hasutan.

Tetapi tidak mengikut nasihat Raja bukan satu kesalahan, katanya.

“PM (Perdana Menteri) atau Peguam Negara yang menolak untuk tidak mengikut nasihat Agong tidak melakukan sebarang kesalahan.

“Bahkan, sebaliknya, undang-undang Perlembagaan memerintahkan Agong untuk bertindak mengikut nasihat PM.

“Tiada apa yang dianggap sebagai derhaka kerana tidak buka Parlimen,” katanya yang pernah mengeluarkan lebih 800 pernghakiman ketika berkhidmat yang kini menjadi rujukan undang-undang oleh mahkamah Malaysia Komanwel.

Sri Ram berkata demikian apabila diminta mengulas isu berkaitan konsep ‘derhaka’ kepada Raja, yang sejak kebelakangan ini dimainkan oleh beberapa pemimpin blok pembangkang dan sekutu mereka di dalam UMNO, untuk menunjukkan kerajaan Perikatan Nasional (PN) ‘derhaka’ kepada Yang di-Pertuan Agong.

Sebelum itu, Yang di-Pertuan Agong mencadangkan Parlimen dibuka secepat mungkin bagi membolehkan beberapa isu termasuk penularan wabak Covid-19, darurat dan Pelan Pemulihan Negara (PPN) dibincangkan.

Perdana Menteri Tan Sri Muhyiddin Yassin dan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan juga memberi jaminan kerajaan PN akan membuka Parlimen sebelum 1 Ogos.

Ini disebabkan kerajaan perlu mengambil kira beberapa peraturan dan prosedur operasi standard (SOP) yang perlu dilakukan terlebih dahulu sebelum sidang Dewan Rakyat boleh diadakan.

Namun, Presiden UMNO Datuk Seri Ahmad Zahid Hamidi dan rakan baiknya Presiden PKR Datuk Seri Anwar Ibrahim mengatakan Perdana Menteri dan kerajaan PN ‘derhaka’ kepada Yang di-Pertuan Agong dan Raja-Raja Melayu.

Peguam Negara, Tan Sri Idrus Harun turut terkena tempias ‘derhaka’ apabila mengeluarkan kenyataan mengatakan Yang di-Pertuan Agong perlu mendengar dan menerima nasihat Jemaah Menteri.


Berbuka awal ikut azan radio: Puasa batal, wajib diganti

Umat Islam yang tersalah berbuka puasa kerana mengikut azan maghrib di radio yang disiarkan awal daripada waktunya, puasanya dikira terbatal dan wajib digantikan setelah berakhirnya Ramadan mengikut hukum syarak, kata Mufti Sabah Datuk Bungsu Aziz Jaafar.

Beliau berkata usaha radio mengumandangkan azan sebagai tanda masuk waktu solat dan berbuka puasa merupakan usaha murni sangat baik, namun radio perlulah lebih teliti dan cermat bagi mengelakkan insiden menyiarkan azan awal daripada waktunya berulang pada masa depan, lapor Bernama.

“Umat Islam hendaklah sentiasa cermat dan berhati-hati berkaitan waktu berbuka puasa. Sehubungan itu, adalah disarankan kepada umat Islam agar merujuk kepada takwim berbuka puasa dikeluarkan pihak berautoriti demi memastikan perkara seumpama ini tidak berlaku lagi.

“Waktu berbuka puasa adalah bersandarkan kepada terbenamnya matahari berdasarkan nas syarak dan bukannya bersandarkan kepada laungan azan di radio atau seumpamanya serta keadaan langit pada ketika itu,” katanya menerusi kenyataan hari ini.

Pada hari pertama umat Islam berpuasa semalam, seorang penyampai stesen radio tempatan di Tawau tersilap menyiarkan azan Maghrib empat minit lebih awal di daerah tersebut dan kejadian itu tular dalam media sosial sehingga netizen mendakwa ada penduduk tersilap berbuka puasa akibat kejadian itu.

Penyampai tersebut Mohd Safwan Junit menerusi akaun Facebooknya meminta maaf dan mengakui kesilapannya selain menjelaskan berlaku kesilapan teknikal dengan penyiaran dua kali azan maghrib iaitu pada 6.16 petang dan 6.20 petang.

“Azan yang sepatutnya disiarkan pada 6.20 telah dikumandangkan lebih awal dari waktunya, menyebabkan ramai daripada warga Tawau secara tidak sengaja telah berbuka puasa awal dari waktu,” katanya.


Petisyen kes SRC: Najib dakwa dua mahkamah guna logik, rasional sendiri

Bekas Perdana Menteri Datuk Seri Najib Razak mendakwa Mahkamah Tinggi Kuala Lumpur dan Mahkamah Rayuan menggunakan logik dan rasional sendiri yang bercanggah dengan bukti yang membebaskannya daripada tujuh pertuduhan salah guna kuasa, pecah amanah jenayah (CBT), dan pengubahan wang haram.

Memetik laporan Mkini, Najib memfailkan pestisyen rayuannya kepada Mahkamah Persekutuan lewat petang tadi berhubung sabitan hukuman yang dijatuhkan kedua-dua mahkamah itu berkaitan kes rasuah RM42 juta membabitkan dana SRC International Sdn Bhd.

Awal hari ini, Mahkamah Persekutuan memberinya masa tambahan iaitu sehingga lewat hari ini, untuk Najib memfailkan petisyen rayuan.

Laporan itu antara lain mengatakan Najib yang juga bekas penasihat emeritus SRC mendakwa Mahkamah Rayuan telah tersilap dari segi fakta dan undang-undang dalam mengesahkan keputusan Mahkamah Tinggi.

Ahli Parlimen Pekan itu berkata dia terkilan dengan apa yang menurutnya kesilapan undang-undang yang dibuat oleh kedua-dua mahkamah dalam alasan penghakiman masing-masing, menurut laporan itu.

Najib mendakwa kedua-dua mahkamah tersilap dalam fakta dan undang-undang apabila gagal menilai bukti dengan betul dan gagal mengiktiraf perbezaan antara fakta terbukti dan tidak terbukti, antara inferens yang boleh dibuat dan tekaan semata-mata berdasarkan cadangan, dakwaan tidak berasas, sangkaan, syak wasangka dan khabar angin.

Najib turut mendakwa bahawa Mahkamah Rayuan terkhilaf dalam mengekalkan keputusan Mahkamah Tinggi mengenai kesahihan dan kebolehterimaan dokumen.

Semasa peringkat perbicaraan, pasukan pembela Najib telah mengemukakan bukti dokumentari yang didakwa untuk menyokong pembelaannya melibatkan derma yang dikatakan daripada royalti Arab.

“Mahkamah Rayuan dan Mahkamah Tinggi telah tersilap fakta dan/atau undang-undang dalam membuat penemuan mengenai unsur-unsur semua pertuduhan dengan menggunakan logik atau rasional mereka sendiri bercanggah dengan keterangan lisan dan/atau dokumen.

“Hujahan akan dikemukakan bahawa hak perbicaraan adil perayu (seperti yang dijamin oleh Perlembagaan Persekutuan dan dituntut oleh prinsip sejagat dan norma antarabangsa) dinafikan khususnya disebabkan oleh kegagalan yang jelas oleh pihak pendakwaan untuk membuat pendedahan pra-perbicaraan yang perlu bagi bahan yang tidak digunakan dan secara amnya dengan ketiadaan rejim yang ketat dan mandatori untuk pendedahan bahan yang tidak digunakan yang mampu menjejaskan kes pendakwaan atau membantu kes perayu.

“Secara keseluruhannya, perayu akan membentangkan kesilapan Mahkamah Rayuan dan Mahkamah Tinggi serta tindakan pihak pendakwaan yang telah menafikan hak perayu di bawah Perlembagaan Persekutuan dan mengakibatkan ketidakadilan yang serius kepada perayu apabila dia gagal mendapatkan perbicaraan yang adil dan saksama,” kata Najib.

Mahkamah Persekutuan masih belum menetapkan tarikh pendengaran rayuan utama kes SRC Najib.

Najib juga sedang memohon untuk mendapatkan Queen’s Counsel (QC) dari United Kingdom bagi mewakilinya dalam rayuan itu.

Najib sebelum ini didapati bersalah dan dijatuhi hukuman penjara 12 tahun dan denda RM210 juta oleh Mahkamah Tinggi pada 28 Julai 2020. Sabitan dan hukumanitu dikekalkan oleh Mahkamah Rayuan pada Disember tahun lalu.

Bagaimanapun, terdapat penangguhan pelaksanaan terhadap hukuman itu, sementara menunggu rayuan di Mahkamah Persekutuan diselesaikan.


Kos haji dijangka lebih RM25,000

Lembaga Tabung Haji (TH) menjangkakan kos untuk jemaah Muassasah menunaikan ibadat haji tahun ini,1443H/2022M, akan meningkat kepada lebih RM25,000 seorang.

Peningkatan susulan cukai dan caj perkhidmatan baharu yang dikenakan Kerajaan Arab Saudi, menurut kenyataan TH hari ini.

Sebelum ini, kos untuk mengerjakan haji bagi jemaah Muassasah pada 2019 ialah RM22,900, menurut Tabung HajiTH.

Peningkatan 12 peratus ini mengambil kira kenaikan Cukai Tambah Nilai (VAT) yang telah dinaikkan daripada 5 peratus kepada 15 peratus dan beberapa caj perkhidmatan tambahan. Ini tidak mengambil kira pelbagai peningkatan kos dengan prosedur operasi standard (SOP) baharu yang akan dilaksanakan tahun ini.

Kos haji adalah kos langsung yang dibayar bagi mendapatkan perkhidmatan untuk menunaikan ibadat haji seperti kos penerbangan dan penginapan yang merangkumi kira-kira 70 peratus daripada kos keseluruhan.

Kos-kos lain antaranya termasuk sajian makanan, pengangkutan bas, khemah di Arafah dan Mina serta perkhidmatan Mutawif selama 40-45 hari. Hampir kesemua perkhidmatan ini disediakan di Arab Saudi dan terkesan dengan kenaikan VAT dan kadar inflasi di negara itu.

Menurut kenyataan itu, selain kos-kos langsung, TH turut menanggung sepenuhnya kos tidak langsung yang meliputi kursus persediaan haji, penerbitan buku panduan, perkhidmatan kesihatan dan perkhidmatan petugas-petugas haji. Jumlah kos tidak langsung ini sahaja mencecah RM60 juta setahun.

“Kos haji yang meningkat saban tahun disebabkan faktor inflasi di Arab Saudi, pergerakan mata wang asing, pengenalan caj dan cukai baharu, penambahbaikan perkhidmatan serta pembangunan di Makkah dan Madinah.

“TH menjangkakan kos ini akan terus meningkat pada masa hadapan. Namun, setakat ini TH masih meneruskan bantuan kewangan haji kepada semua jemaah Muassasah yang mengerjakan haji buat kali pertama,” kata Pengarah Eksekutif Haji TH, Datuk Seri Syed Saleh Syed Abdul Rahman.

Beliau berkata, TH telah mengekalkan kadar bayaran haji sebanyak RM9,980 sejak 13 tahun lalu walaupun kos untuk menunaikan haji telah meningkat setiap tahun.

“Dalam tempoh 2001 sehingga 2019, bayaran haji telah meningkat 16 peratus manakala kos haji pula telah melonjak sebanyak 139 peratus disebabkan faktor luar kawalan TH.

“Rekod TH menunjukkan RM2 bilion telah diberikan kepada jemaah haji dalam bentuk bantuan kewangan haji sejak 2001,” katanya lagi.

Beliau berkata walaupun ibadat haji ditangguhkan dua kali akibat wabak Covid-19 yang melanda dunia sejak 2020, TH tetap meneruskan persiapan haji dengan mengambil kira situasi semasa dan perkembangan di Arab Saudi.

“Bakal haji juga harus membuat persediaan awal dari segi kesihatan dan perbelanjaan haji. Ketika ini, Kerajaan Arab Saudi masih belum membuat pengumuman rasmi berkenaan ibadat haji bagi Musim 1443H/2022M,” katanya.


Pengundi muda perlu celik tanggungjawab mengundi, PRN penentu hala tuju negara

Setelah penat seharian bekerja, sudah menjadi kebiasaan bagi pelbagai lapisan rakyat Malaysia untuk melepak waktu malam bersama rakan-rakan di restoran mamak sambil berborak dan pekena teh tarik.

Pengundi muda memainkan peranan penting pada Pilihan Raya Negeri (PRN) kali ini dengan pertambahan daftar pemilih yang signifikan akan mencorak pola keputusan calon yang bertanding di kawasan Dewan Undangan Negeri (DUN).

Dengan bahang kehangatan kempen bagi PRN di enam negeri iaitu Selangor, Negeri Sembilan, Pulau Pinang, Kedah, Kelantan dan Terengganu masih terasa, maka cakap-cakap politik tidak pernah lekang daripada bibir rata-rata pelanggan kedai Mamak, lapor Bernama.

Seorang rakan penulis, berusia lewat 20-an ketika asyik minum teh tarik, secara tiba-tiba bertanya: “Kenapa aku kena balik kampung mengundi, sedangkan aku baharu sahaja mengundi, kurang setahun lepas?.

Apa yang membuatkan penulis terkejut ialah beliau bukan sahaja keliru antara Pilihan Raya Umum dengan PRN, malah kebanyakan rakan-rakannya juga begitu, dengan rata-rata mereka sudahpun memutuskan untuk tidak pulang ke kampung mengundi hujung minggu ini dengan alasan mereka baru sahaja menunaikan kewajipan sivik mengundi, sebelum ini.

Hanya tinggal empat hari menjelang hari pengundian pada Sabtu (12 Ogos), Pensyarah Kanan Fakulti Sains Pentadbiran dan Pengajian Dasar, Universiti Teknologi Mara (UiTM) Sarawak Dr Nur Aida Kipli berkongsi kebimbangan mengenai sikap tidak peduli (buta politik) belia yang dilihat bukan sahaja boleh menjejaskan peratusan keluar mengundi, malah keputusan pilihan raya.

“Keengganan golongan muda (mengundi) ialah kerana mereka tidak nampak relevannya untuk mereka mengundi pada PRN kali ini. Ini kerana mereka kurang pendedahan politik tentang kepentingan dan signifikanya pilihan raya negeri.

“Belia cenderung percaya bahawa peranan mereka tidak penting dan mereka tidak nampak dalam gambaran besar mengapa PRN memainkan peranan penting dalam komuniti mereka?,” katanya kepada Bernama.

Seramai 9.67 juta pengundi akan mengundi Sabtu ini di enam negeri.

Lebih separuh daripada jumlah pengundi itu merupakan belia di bawah umur 39 tahun dengan 661,905 pengundi berumur antara 18-20 tahun, 2.16 juta (berumur 21-29) dan sebanyak 2.16 juta (berumur 30-39).

Dilaporkan bahawa enam negeri memutuskan untuk tidak mengadakan PRN serentak dengan Pilihan Raya Umum ke-15 baru-baru ini kerana perlu bersiap-sedia menghadapi banjir pada musim tengkujuh, manakala baki tujuh negeri lagi telah mengadakan PRN dalam tempoh dua tahun lepas.

Sabah mengadakan PRN pada September 2020; Melaka dan Sarawak masing-masing pada November 2021 dan Disember 2021; Johor pada Mac 2022. Sementara Pahang, Perlis dan Perak mengadakan PRN serentak dengan PRU ke-15 pada November 2022.

Secara tradisinya, PRN sepatutnya diadakan serentak dengan PRU dengan Ahli Dewan Undangan Negeri dan Ahli Parlimen akan berkhidmat selama lima tahun tetapi setiap negeri boleh memutuskan bila untuk mengadakan PRN.

Melihat scenario ini, Nur Aida menyarankan kempen kesedaran perlu ditingkatkan tiga kali ganda oleh pihak media, agensi kerajaan, institusi pendidikan, dan badan bukan kerajaan, supaya pengundi yang layak benar-benar faham akan tanggungjawab mereka untuk mengundi dalam PRN kali ini.

Sementara itu, Naib Presiden Majlis Belia Malaysia Mohamed Khairul Azman Abdul Azeez berkata adalah sesuatu yang merugikan apabila golongan belia tidak menyedari tanggungjawab mereka dan tidak peduli tentang pilihan raya.

Mengakui berdepan masalah yang sama semasa bertemu dengan beberapa belia, beliau menyeru mereka supaya menyedari potensi sebenar diri mereka dalam memilih pemimpin yang betul yang boleh memberi impak besar kepada masa depan mereka.

“Ini kerugian besar, ia bukan hanya soal proses demokrasi, tetapi juga kerugian anak-anak muda yang hari ini diberi keutamaan dan kelebihan mengundi pada usia 18 tahun, dan menjadi tanggungjawab orang muda untuk terlibat bagi menentukan hala tuju enam negeri,
namun tidak merebut peluang tersebut,” katanya.

Mohamed Khairul Azman juga mencadangkan mata pelajaran demokrasi diajar di sekolah supaya apabila pelajar yang tamat Tingkatan Lima dan layak mengundi, sedar akan tanggungjawab mereka sebagai pengundi dalam pilihan raya.

“Untuk MBM sendiri, kita bersama lebih 40 badan gabungan lain, kita guna cara sendiri seperti penglibatan menerusi media sosial, penerangan. Kita ada keluarkan juga infografik, penglibatan dengan sekolah dan universiti.

“Tetapi sudah semestinya, sekadar mana kita mampu. Apa yang lebih penting, kita perlukan intervensi kerajaan khususnya, Kementerian

Pendidikan serta Kementerian Belia dan Sukan untuk pastikan pendidikan demokrasi yang perlu, dilaksanakan di sekolah menengah supaya ia jadi asas bila pelajar keluar dari sekolah dia ada asas secukupnya,” katanya.


PRN Johor: Muhyiddin gesa SOP kempen dilonggarkan sedikit lagi

Pengerusi Perikatan Nasional (PN) Tan Sri Muhyiddin Yassin menggesa Suruhanjaya Pilihan Raya (SPR) melonggarkan lagi prosedur operasi standard (SOP) bagi Pilihan Raya Negeri (PRN) Johor.

Memberi contoh syarat mengadakan ceramah hanya di bilik gerakan parti sebagai tidak praktikal, beliau berkata ia akan menyukarkan orang ramai yang tinggal jauh untuk hadir.

“Ceramah kalau bilik di gerakan tak kan semua orang daripada seluruh Johor nak datang ke situ. Kalau satu kawasan yang ada lebih 30,000 pengundi macam macam hendak hubungi pengundi? Kena beri kelonggaran..calon harus dibenarkan pergi ke mana-mana untuk memperkenalkan diri.

“Tak praktikal bagi saya sedangkan majlis-majlis sosial boleh… buat kerja kahwin boleh. Apa beza majlis kahwin? Kita kawallah kalau kata seratus… seratus lah… tapi jangan buat satu tempat saja,” katanya.

Beliau berkata demikian kepada pemberita selepas pertemuan dengan warga Felda Taib Andak, di Kulai, Johor dalam Majlis Ramah Mesra Warga Felda Bersama Pengerusi Majlis Pemulihan Negara dan Menteri di Jabatan Perdana Menteri (Tugas-tugas Khas), hari ini.

Bekas Perdana Menteri itu berkata SPR perlu memberi sedikit lagi kelonggaran bagi membolehkan langkah memperkenalkan calon berjalan lebih lancar.

“Macam ada sedikit kelonggaran tapi tak memadai. Dalam tempoh kempen tak panjang. Dua minggu nak perkenalkan calon orang tak kenal. Jadi kita nak minta supaya dipertimbangkan semulalah,” katanya.


PRU-15: PAS tanding sembilan kerusi di Kelantan, Bersatu lima

Perikatan Nasional (PN) Kelantan memuktamadkan agihan 14 kerusi Parlimen yang akan ditandingi dalam Pilihan Raya Umum Ke-15 (PRU-15), 19 November ini, dengan sembilan akan ditandingi PAS, manakala lima oleh Bersatu.

Setiausaha Perhubungan PN Kelantan, Wan Roslan Wan Hamat, berkata keputusan itu dicapai hasil perbincangan di antara PAS dengan Bersatu.

Katanya, senarai calon ini akan diumumkan oleh Pengerusi PN Kelantan merangkap Menteri Besar Datuk Ahmad Yakob di pekarangan Stadium Sultan Muhammad V pada 2 November depan.

“Pengumuman calon di 14 kerusi Parlimen akan dibuat pada 2 November kerana kemungkinan akan ada pertukaran kerusi. Namun, pembahagian untuk PAS adalah sembilan kerusi dan lima kepada Bersatu.

“Calon yang akan diumumkan ini melepasi tapisan awal iaitu PAS oleh Majlis Syura Ulama, manakala Bersatu pula seperti yang diumumkan Presidennya, Tan Sri Muhyiddin Yassin sebelum ini.

“Calon ini sudah dipersetujui di peringkat kepimpinan tertinggi parti dan bersih serta berintegriti,” katanya pada sidang media di Pejabat Perhubungan PAS negeri Kelantan di Kota Bharu, hari ini (30 Oktober 2022), menurut BH.

Yang turut hadir, Setiausaha Kerja PN, Wan Rosdi Wan Ibrahim dan Setiausaha Bersatu Kelantan, Ahmad Nasruddin Abdullah.

Mengulas lanjut, Wan Roslan yang juga Pengerusi Jawatankuasa Pembangunan Belia, Sukan dan Badan Bukan Kerajaan (NGO) negeri berkata, kemungkinan ada pertambahan calon wanita dalam PRU-15 ini dan juga calon muda.

Ketika ditanya sama ada Timbalan Presiden PAS, Datuk Seri Tuan Ibrahim Tuan Man dan Setiausaha Agungnya, Datuk Seri Takiyuddin Hassan, kekal bertanding pada PRU-15 pada 19 November ini, Wan Roslan berkata, keputusan itu belum dimuktamadkan lagi.

“Keputusan calon yang akan bertanding akan dimuktamadkan dalam tempoh terdekat. Kerjasama antara PAS dengan Bersatu juga cukup mantap dan kita akan mengatur gerak kerja sebaik selepas penamaan calon.

“Semua kerusi Insya-Allah PAS letak jentera yang akan kerja dengan keras walaupun kerusi selesa, apatah lagi yang tidak selesa.

“Kita juga menyasar untuk menyapu bersih semua kerusi yang ditandingi hasil kerjasama semua pihak. Kita juga menyasar (menang) Parlimen Jeli dan berharap Bersatu boleh menarik sekurang-kurangnya lima peratus penyokong UMNO,” katanya.


Isu ladang durian, Sanusi minta Mukhriz-Ahmad Bashah berhenti tuduh menuduh

Dua bekas Menteri Besar (MB) Kedah, Datuk Seri Mukhriz Mahathir dan Datuk Seri Ahmad Bashah Md Hanipah digesa berhenti berbalah dan tuduh menuduh antara satu sama lain berhubung isu projek ladang durian Musang King di Gunung Inas, Baling.

MB Kedah Datuk Seri Muhammad Sanusi Md Nor tidak mahu terlibat dalam perang mulut antara kedua-dua bekas MB tersebut kerana ia tidak akan menyelesaikan masalah, sebaliknya mahu memberi fokus kepada isu banjir yang sedang dihadapi rakyat di negeri itu ketika ini.

“Saya tak mahu terlibat dalam permainan tuduh-menuduh ini, mereka cuba seret saya masuk, tetapi saya tak tunding pada sesiapa. Orang tanya saya jawab, bukan kerja saya cari salah orang. Perbuatan bergaduh ini tidak akan selesaikan masalah mangsa.

“Semua orang hendak tahu siapa salah, adakah orang bersalah dapat bina rumah mangsa yang roboh? Saya nasihat jangan gaduh, yang penting kita kena selesaikan masalah, kena bela nasib mangsa banjir,” katanya dipetik laporan BH.

Sanusi terdahulu melancarkan inisiatif Parkir Pintar Kulim di Wisma Darul Aman hari ini.

Pada 6 Jun lalu, berlaku bencana banjir dan kepala air di Kampung Iboi, Baling, yang dikaitkan dengan projek ladang durian Musang King di puncak Gunung Inas, yang menyaksikan tiga nyawa penduduk terkorban dan ribuan penduduk menjadi mangsa.

Semalam, Mukhriz mendakwa syarikat ECK dibenarkan menanam durian di Gunung Inas ketika kerajaan negeri di bawah pentadbiran Barisan Nasional (BN) yang diketuai Ahmad Bashah antara 2016 hingga 2018.

Sanusi juga sebelum ini mendedahkan projek ladang tersebut tidak diluluskan dibawah pentadbirannya, ia sebaliknya diluluskan sekitar 2018-2019.


Pejuang tolak blok pembangkang yang bekerjasama dengan parti rasuah, kata Dr M

Langkah blok pembangkang yang dilihat sedia bekerjasama dengan parti terpalit dengan kes rasuah menjadi punca utama parti Pejuang menolak untuk bergabung dengan mereka, kata presidennya Tun Dr Mahathir Mohamad.

Dr Mahathir berkata partinya akan kekal menjadi kuasa ketiga supaya bebas kerana tidak mahu dibebani dengan imej rasuah, ia berbeza dengan blok pembangkang yang kini dilihat mesra untuk bersama UMNO kebelakangan ini.

“Kami mahu bebas, supaya rakyat boleh melihat kami sebagai sebuah parti yang menolak rasuah, kerana apabila kita membuat sebarang hubungan dengan lain-lain parti, beban tuduhan yang dipikul oleh parti itu juga akan memberi kesan kepada kita.

“Kami tidak mahu prestasi lepas parti itu memberi kesan kepada kami. Kami mahu menjadi kuasa ketiga supaya rakyat mempunyai pilihan,” katanya semasa sidang media parti itu.

Bekas perdana menteri itu berkata semasa pilihan raya juga, Pejuang akan hanya bekerjasama dengan parti yang mempunyai visi dan matlamat yang sama dengan mereka.

Beliau berkata WARISAN dan Parti MUDA mungkin antara parti yang dipilih untuk bekerjasama dengan Pejuang pada pilihan raya akan datang.

Dr Mahathir tidak menamakan parti yang didakwanya terpalit dengan rasuah, bagaimana umum mengetahui beberapa pemimpin utama UMNO kini dibebani dengan kes mahkamah berhubung salahguna kuasa dan rasuah yang sedang dibicarakan.

Sebelum ini, tular klip audio Presiden PKR Datuk Seri Anwar Ibrahim dengan Presiden UMNO, Datuk Seri Ahmad Zahid Hamidi yang membuktikan wujud pakatan sulit antara kedua-dua individu untuk memastikan gerakan rahsia kerjasama antara kedua-dua parti tersebut berjaya.

Dalam pada itu, DAP sudah memberi ‘lampu hijau’ kepada UMNO untuk menjalinkan jajaran baharu politik itu namun perlu menerima calon perdana menteri daripada Pakatan Harapan, iaitu Anwar sekiranya mahu bekerjasama.

Zahid juga sebelum ini membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa Pilihan Raya Umum Ke-15 (PRU15) nanti.


Ketua Armada lawat pemuzik OKU beri bantuan, tak jumpa TPM

Berbeza dengan Ketua Pemuda UMNO Datuk Asyraf Wajdi Dusuki yang melawat pejabat Timbalan Perdana Menteri (TPM) baharu semalam, Ketua Armada Bersatu hari ini melawat pemain muzik orang kurang upaya (OKU) yang terjejas akibat pandemik Covid-19.

Ketua Armada, Wan Ahmad Fayhsal Wan Ahmad Kamal bergegas mencari pemain dram kumpulan muzik terkenal Caliph Buskers, Fendy Adlun, 30, selepas menerima laporan berhubung kesusahan hidup yang sedang dihadapinya dan berjanji akan membantunya dalam mencari pendapatan sampingan semasa tempoh perintah kawalan pergerakan (PKP).

“Kita akan raih sumbangan secepat mungkin bagi membeli set dram elektrik untuk beliau mencari nafkah hidup secara dalam talian,” katanya lapor Bernama.

Fendy terpaksa menjual dua set dram yang sebelum ini menjadi punca mata pencarian Fendy telah dijual sebagai usaha untuk menampung perbelanjaan harian termasuk perbelanjaan anaknya yang juga OKU penglihatan.

Menurut Fendy, jika tidak kerana kekangan dihadapinya, beliau akan mencari cara jalan lain untuk menjana pendapatan seperti menjadi penghantar makanan Foodpanda atau Grabfood.

“Sekarang saya ada buat ‘busking’ secara langsung setiap Sabtu jam 9 malam menerusi Facebook dan YouTube dan ini juga antara usaha untuk jana pendapatan setakat apa yang saya mampu, kalau saya celik sudah tentu saya buat Foodpanda atau Grabfood,” katanya.

Pada Jumaat, tular sebuah video yang telah dimuat naik ke laman media sosial memaparkan pemuzik ini yang membuat pemakluman kepada Menteri Pembangunan Wanita, Keluarga dan Masyarakat mengenai bebanan yang sedang ditanggung dirinya untuk menyara anak perempuannya berikutan pandemik Covid-19.

Dalam pada itu, Wan Ahmad Fayhsal yang juga Timbalan Menteri Belia dan Sukan, Wan Ahmad Fayhsal Wan Ahmad Kamalberkata, pihaknya akan membantu Fendy untuk menjana semula pendapatan melalui sistem “freelance” ekonomi yang dibina bersama KKMM di bawah program Perbadanan Ekonomi Digital Malaysia (MDEC) menerusi myGIGI dan Glow.

Terdahulu, Asyraf dihujani kritikan dalam akaun Facebooknya selepas berkongsi gambar lawatannya menemui TPM baharu, Datuk Seri Ismail Sabri Yaakob.

Tindakan tersebut nampaknya bertentangan dengan pendirian beliau sebelum ini yang menyatakan Majlis Tertinggi UMNO sudah membuat ketetapan utnuk tidak menerima jawatan TPM tersebut.

Asyraf juga memuat naik status di akaun Facebooknya mengkritik kerajaan kononnya rakyat terdesak memerlukan bantuan dan bukan jawatan TPM, ia sebagai tanda bantahan terhadap lantikan jawatan itu kepada Ismail Sabri.

“Rakyat terdesak perlu bantuan bukan jawatan TPM,” kata Asyraf dalam Facebooknya sebelum ini,” kata Asyraf sebelum ini.


UMNO mula beri amaran kepada pengkritik Zahid, gantung Tun Faisal

UMNO mula mengambil tindakan terhadap individu yang lantang mengkritik parti yang juga pegawai Tan Sri Annuar Musa, Tun Faisal Ismail Aziz – mangsa pertama pada Perhimpunan Agung UMNO 2020 (PAU) apabila digantung keahliannya daripada UMNO.

Pengumuman penggantungan itu diputuskan dalam mesyuarat Majlis Tertinggi (MT) UMNO malam ini selepas tamat persidangan tiga sayap parti itu.

Menurut Pengarah Pilihan Raya UMNO, Datuk Seri Tajuddin Abdul Rahman keputusan penggantungan yang dibuat malam ini hanya melibatkan seorang individu sahaja dan tiada pemecatan dibuat kepada ahli UMNO lain.

“Ya, seorang sahaja,” katanya kepada media di perkarangan Menara Dato’ Onn di sini, hari ini.

Tindakan terhadap Tun Faisal ini dipercayai digerakkan oleh Bendahari UMNO merangkap Ketua UMNO Bahagian Putrajaya, Datuk Seri Tengku Adnan Tengku Mansor yang mahu menyekat Tun Faisal daripada menjadi calon di Parlimen Putrajaya dalam pilihan raya umum nanti.

Tengku Adnan dikatakan merancang agar Tun Faisal dihadapkan ke Lembaga Disiplin parti dengan membuat aduan atas kesalahannya mengkritik Presiden UMNO, Datuk Seri Ahmad Zahid Hamidi.

Tengku Adnan didakwa merancang langkah tersebut selepas mengadakan pertemuan tertutup dengan sekumpulan kira-kira 50 ahli jawatan kuasa bahagian dan ketua cawangan untuk menyokong tindakan tersebut dengan diminta setiap orang menandatangani surat sokongan.


Wartawan AS mati ditembak di Ukraine

Seorang wartawan Amerika Syarikat (AS) ditembak mati dan seorang lagi cedera pada Ahad (13 Mac 2020) di Irpin, barisan hadapan di pinggir barat laut Kyiv, Ukraine, kata pakar perubatan dan saksi kepada AFP.

Dr Danylo Shapovalov, pakar bedah sukarela untuk pertahanan wilayah Ukraine, berkata salah seorang warga Amerika meninggal dunia serta-merta dan beliau sedang merawat seorang lagi.

Wartawan AFP di Irpin melihat mayat mangsa.

Mangsa ketiga, seorang warga Ukraine yang berada dalam kereta yang sama dengan wartawan itu serta seorang lagi, juga cedera.

Pihak berkuasa Ukraine menyalahkan tentera Russia berhubung kejadian itu, tetapi keadaan sebenar tidak dapat dipastikan.

Wartawan AFP mendengar tembakan senjata kecil dan artileri di kawasan itu.

“Kereta itu ditembak. Terdapat dua wartawan dan seorang daripada kami (warga Ukraine),” kata Dr Shapovalov kepada AFP.

“Lelaki kami dan wartawan itu cedera, saya memberikan mereka pertolongan cemas, seorang lagi cedera di leher, dia mati serta-merta.”

Dokumen yang ditemui pada mayat wartawan Amerika itu mengenal pasti mangsa juruvideo dokumentari berusia 50 tahun Brent Renaud, dari New York.

Kad pengenalan New York Times adalah antara dokumen yang membawa kepada laporan mangsa bekerja untuk akhbar itu, tetapi akhbar harian AS berkata mangsa tidak bertugas ketika kejadian.

“Brent adalah jurugambar dan pembuat filem berbakat yang telah menyumbang kepada The New York Times selama bertahun-tahun,” kata satu kenyataan oleh Timbalan Pengarang Urusan Cliff Levy.

“Walaupun dia pernah menyumbang kepada The Times pada masa lalu (terbaru pada 2015), dia tidak diberi tugasan untuk mana-mana meja di The Times di Ukraine.” – AFP


Pengikut fanatik Anwar marah kritikan Dr M ‘tak tahu perintah negara’

Selepas Datuk Seri Anwar Ibrahim dikritik sebagai “tidak tahu memerintah negara”, seorang pengikut fanatik Presiden PKR itu tampil mempertahankan bosnya itu daripada kritikan bekas Perdana Menteri (PM) dua kali, Tun Dr Mahathir Mohamad.

Ahli Majlis Pimpinan Pusat PKR, Datuk Abdullah Sani Hamid yang dianggap pengikut setia Anwar itu berkata Dr Mahathir membuat penilaian berat sebelah apabila membuat tuduhan bersifat dendam dan fitnah walhal beliau sebenarnya dalang yang menggagalkan Anwar menjadi PM.

“Untuk Tun M, busuknya hati seseorang itu bergantung pada hujahnya. Kalau kata Anwar gagal, beliau belum lagi diuji. Jadi bagaimana dia kata Anwar tidak layak? Dia hendak kata siapa yang bagus? Muhyiddin (Yassin)? Atau dia sendiri?.

“Semua boleh mengkritik orang itu gagal, orang ini bagus. Tapi bagus dari segi apa? Adakah pandangan dia bersifat dendam? Jangan lupa fitnah yang dia buat terhadap Anwar, kerana asasnya hanya untuk tidak benarkan Anwar menjadi Perdana Menteri,” katanya dipetik laporan FMT.

Abdullah Sani nyata sakit hati dengan kritikan terbaharu Dr Mahathir yang ditulis dalam memoir terbaharu, “Capturing Hope: The Struggle Continues for a New Malaysia”.

Menurutnya, Anwar merupakan pemimpin sebenar yang berjuang untuk agenda rakyat dan membidas Dr Mahathir adalah pemimpin yang membela kroni serta anak-beranaknya.

“Anwar sudah diuji bermacam-macam, diperlakukan macam-macam tetapi beliau tetap teguh meneruskan agenda dan nasib rakyat.

“Ini baru pemimpin telus, bukan pemimpin yang hanya tahu menjaga kepentingan anak-beranak dan kroni,” tambahnya.

Dalam buku setebal 304 halaman yang dilancarkan baru=baru ini, Dr Mahathir yang juga Pengerusi Pejuang itu mengkritik kebolehan Anwar memimpin dan merasakan Ketua Pembangkang tidak tahu memerintah negara berdasarkan pengalamannya lalu.

Dr Mahathir berkata, beliau bekerjasama dengan Anwar sebelum ini hanya dengan satu matlamat, iaitu untuk menjatuhkan bekas PM, Datuk Seri Najib Razak, dan kerjasama itu membuahkan hasil.

Walaupun Anwar mungkin menganggap dirinya berkebolehan, Dr Mahathir berkata beliau bukanlah faktor berlaku kejatuhan kerajaan Barisan Nasional (BN) pada 2018.

Untuk rekod, Anwar masih berada dalam penjara dan Dr Mahathir ketika itu memimpin Pakatan Harapan (PH) sehingga berjaya menumbangkan BN buat kali pertama dalam sejarah negara.

Dr Mahathir juga sebelum ini mengkritik Anwar yang bercita-cita untuk menjadi PM tetapi tidak memiliki sokongan majoriti, malah sanggup berkomplot dengan Presiden UMNO, Datuk Seri Ahmad Zahid Hamidi.

Anwar juga terlepas peluang sekali lagi untuk menjadi PM walaupun berjaya menjatuhkan kerajaan Perikatan Nasional (PN) dipimpin Tan Sri Muhyiddin Yassin sebaliknya Zahid menipunya dan menyebabkan seorang PM dari UMNO, Datuk Seri Ismail Sabri Yaakob menjadi PM Kesembilan.

Sekali lagi, Anwar terpaksa mengigit jari selepas ditipu anak muridnya.


Duta Myanmar gesa negaranya dikenakan zon larangan terbang

Duta Myanmar ke Pertubuhan Bangsa-Bangsa Bersatu (PBB) menggesa zon larangan terbang dan sekatan dikenakan ke atas negaranya.

Kyaw Moe Tun yang menolak rampasan kuasa tentera 1 Februari lalu memberitahu Majlis Keselamatan PBB (UNSC) tindakan yang diambil oleh komuniti global sekarang tidak memadai untuk menghentikan pembunuhan ratusan rakyat, termasuk kanak-kanak .

“Tindakan tegas dan kolektif Majlis Keselamatan diperlukan segera,” katanya memberi ucapan secara maya, sambil meletakkan bendera Myanmar dan PBB di hadapannya.

Amerika Syarikat dan negara Kesatuan Eropah mendesak tindakan tegas dikenakan terhadap Myanmar, ketika mesyuarat UNSC, namun junta tentera tidak mempedulikannya dan melarang utusan khas PBB melawat negara itu.

Pada masa sama komuniti antarabangsa mengenakan tekanan ke atas kerajaan tentera Myanmar supaya menghentikan tindakan kejam terhadap rakyat, selain menghidupkan segera proses demokrasi.

“Saya benar-benar percaya komuniti antarabangsa, terutama Majlis Keselamatan tidak akan membiarkan kekejaman ini berterusan,” kata Moe Tun.

Beliau menggesa Myanmar diisytiharkan sebagai zon larangan terbang bagi mengelak serangan tentera junta di kawasan awam.

Moe Tun juga meminta semua pelaburan asing menggantung urusniaga mereka di Myanmar selagi proses demokrasi tidak dilaksanakan.

Beliau membuat gesaan itu tatkala laporan mendedahkan lebih banyak penunjuk perasaan dibunuh di seluruh Myanmar, termasuk 60 orang awam yang ditembak mati malam tadi.

Penunjuk perasaan menembak bunga api ke arah tentera junta Myanmar sambil berlindung di sebalik kubu buatan di Bago, Myanmar. – Gambar AFP


Dakwa Malaysia bakal jadi Sri Lanka, Pemuda UMNO bidas Kit Siang

Pemuda UMNO membidas pemimpin veteran DAP, Lim Kit Siang yang didakwa cuba mengaitkan krisis di Sri Lanka juga boleh dialami Malaysia.

Tindakan Kit Siang itu disifatkan tidak bertanggungjawab dan mahu mengacau kestabilan ekonomi negara dengan memberi gambaran tidak tepat, kata Ketua Pemuda UMNO Bahagian Titiwangsa, Datuk Nazir Husin Akhtar Husin.

“Hantaran media sosial pemimpin DAP, YB Lim Kit Siang, yang bertanya ‘apakah rumah Perdana Menteri dan menteri akan dibakar oleh rakyat yang marah seperti mana di Sri Lanka’ merupakan satu tindakan tidak bertanggungjawab, bersifat anarkis dan satu sabotaj kepada ekonomi negara.

“Ekonomi Malaysia hari ini tidak sama langsung dengan keadaan di Sri Lanka. Sri Lanka berhadapan krisis inflasi yang mendadak sehingga rakyat tiada wang untuk membeli barang keperluan asas,” katanya dalam satu kenyataan.

Jelasnya, keadaan di Malaysia tidak seteruk yang dialami Sri Lanka.

“Di Sri Lanka, harga barangan keperluan asas mula meningkat pada akhir 2021 dan kini orang ramai membayar sehingga 30 peratus lebih berbanding setahun yang lalu.

“Ramai yang terpaksa berlapar, bahan api tidak dapat memenuhi permintaan, bekalan elektrik kerap terputus dan ubat juga tidak mencukupi. Apakah semua ini mencerminkan keadaan Malaysia hari ini? Ia tidak sama sekali,” katanya.

Jelas Nazir Husin, majoriti rakyat negara ini masih mempunyai makanan di atas meja setiap hari, stesen minyak pula masih berjalan seperti biasa, jalan raya masih sesak, bekalan elektrik kekal stabil dan rumah-rumah terbuka Hari Raya Aidilfitri terus berjalan dengan meriah.

Tambahnya, memang benar negara sekarang berdepan dengan inflasi namun ia turut dihadapi oleh hampir semua negara di dunia.

“Dalam keadaan ini, sistem pentadbiran kita masih tetap utuh di bawah kepimpinan Perdana Menteri, Datuk Seri Ismail Sabri Yaakob malah keperluan majoriti rakyat tidak pernah terancam.

“Jika kita kekurangan bekalan makanan tertentu, ia bukan kerana rakyat tidak mampu membeli namun kerana negara yang mengeksport mengambil tindakan mengurangkan eksport akibat krisis dalam negara mereka.

“Tidak seperti rakyat Sri Lanka yang kelaparan, rakyat Malaysia hanya berhadapan terpaksa memilih bahan makanan lain sebagai pilihan,” ujar beliau.

Justeru, beliau berharap sebagai wakil rakyat veteran, Kit Siang memadam hantaran tersebut dan memohon maaf kepada rakyat Malaysia.

“Adalah sangat menyedihkan dalam keadaan negara berusaha untuk pulih dari kemelut ekonomi dan pandemik Covid-19, Kit Siang memberi gambaran tidak benar mengenai keadaan negara kepada rakyat dan pelabur luar negara,” katanya.


MySejahtera dikemas kini mudahkan wanita hamil daftar vaksinasi

Aplikasi MySejahtera dikemas kini dengan penambahan ciri baharu bagi memudahkan ibu mengandung dan sedang menyusu untuk membuat pendaftaran janji temu vaksinasi.

Ini akan membolehkan mereka menerima vaksin Covid-19 yang disarankan mengikut garis panduan Kementerian Kesihatan.

“Jika anda ibu mengandung atau sedang menyusu, anda kini boleh mengemaskini status anda di MySejahtera. Janji temu vaksinasi anda akan diberikan berdasarkan jenis vaksin yang sesuai untuk anda,” ciap Jawatakuasa Khas Jaminan Akses Bekalan Vaksin Covid 19 (JKJAV), di twitternya hari ini.

Dalam pada itu menurut JKAV lagi, bagi mereka yang bukan pengguna MySejahtera, pula boleh hubungi talian hotline.

Sementara itu Menteri Sains, Teknologi dan Inovasi Khairy Jamaluddin berkata, ciri baru itu antaranya membolahkan golongan itu memasukkan bulan dan tahun kelahiran bayi.

“Ibu mengandung dan menyusu kini boleh mengemas kini status mereka di MySejahtera.

“Anda boleh memasukkan bulan dan tahun kelahiran atau status penyusuan,” ciapnya di akaun Twitter miliknya hari ini.

Khairy pada sidang media sebelum ini memaklumkan ciri baharu aplikasi MySejahtera bagi mengenal pasti ibu hamil dan ibu menyusu akan diperkenalkan pada hujung minggu ini.


Mahkamah tolak rayuan, Lokman Adam kekal dipenjara sebulan

Mahkamah Rayuan hari ini mengekalkan hukuman penjara sebulan ke atas bekas Ahli Majlis Tertinggi UMNO, Datuk Lokman Noor Adam kerana didapati bersalah menghina mahkamah melibatkan kes 1Malaysia Development Berhad (1MDB).

Panel tiga hakim diketuai oleh Datuk Seri Kamaludin Md. Said yang bersidang bersama Datuk Che Mohd. Ruzima Ghazali dan Datuk Nordin Hassan sebulat suara menolak rayuan Lokman bagi mengetepikan sabitan dan hukuman serta rayuan silang pendakwa raya terhadap hukuman yang diputuskan oleh Mahkamah Tinggi tahun lalu.

“Tiada sebab bagi panel ini untuk mengusik keputusan Mahkamah Tinggi kerana hakim berkenaan telah membuat pertimbangan yang betul dengan mengambil kira kepentingan awam dan faktor sampingan lain ketika mencapai keputusannya,” kata Hakim Che Ruzima ketika membaca keputusan tersebut, hari ini, lapor Utusan Malaysia.

Mahkamah bagaimanapun membenarkan permohonan peguam Tan Sri Dr Muhammad Shafee Abdullah agar pelaksanaan hukuman terhadap Lokman Noor ditangguhkan sementara menunggu rayuan di Mahkamah Persekutuan.

Pada 15 Julai 2021, Hakim Datuk Collin Lawrence Sequerah menjatuhkan hukuman penjara sebulan terhadap Lokman selepas didapati bersalah menghina mahkamah susulan tindakannya mengugut bekas pegawai khas Datuk Seri Najib Razak, Datuk Amhari Efendi Nazaruddin yang juga saksi utama dalam kes tersebut.

Menurut Peguam Negara ketika itu, Tan Sri Tommy Thomas, pada 25 September 2019, Lokman dalam satu temu bual mengeluarkan perkataan berbaur ancaman atau ugutan terhadap Amhari kerana memberi keterangan pada perbicaraan bekas perdana menteri itu di Mahkamah Tinggi.


[KEMAS KINI] 75 kematian, 6,239 kes baharu

Sebanyak 75 kematian akibat Covid-19 direkodkan di seluruh negara dalam tempoh 24 jam sehingga 12 tengah hari tadi, menjadikan jumlah keseluruhan sebanyak 3,611, kata Ketua Pengarah Kesihatan Tan Sri Dr Noor Hisham Abdullah.

Dalam tempoh itu katanya seramai 7,386 pesakit telah sembuh menjadikan kumulatif kes sebanyak 548,705.

“Sebanyak 905 kes masih dirawat di unit rawatan rapi dengan 453 memerlukan bantuan alat pernafasan. Sebanyak 81.575 kes masih aktif,” katanya dalam kenyataan hari ini.

Terdahulu beliau memberitahu 6,239 lagi kes baharu positif Covid-19 direkodkan, termasuk 11 daripadanya adalah kes import yang membabitkan tujuh warganegara dan empat bukan warganegara.

Beliau berkata, sebanyak 15 kluster baharu turut dikesan menjadikan jumlah kluster aktif sebanyak 734.

Kluster baharu yang dikesan membabitkan enam di Selangor, masing-masing dua di Kelantan dan Sabah, serta masing-masing satu di Terengganu, Pulau Pinang, Kedah, Perak, Johor dan Wilayah Persekutuan Putrajaya.

Katanya, 13 daripada kluster terbabit dikategorikan sebagai tempat kerja, komuniti (satu) dan Institusi Pendidikan Swasta (satu).

Data 9 Jun 2021


Johor mungkin kembali cuti Sabtu, Ahad, Jumaat kerja separuh hari

Kerajaan negeri Johor mungkin melaksanakan hujung minggu rasmi dua setengah hari, dengan hari Jumaat sebagai kerja separuh hari, diikuti Sabtu dan Ahad sebagai hari rehat hujung minggu, menurut beberapa sumber.

Malay Mail yang memetik sumber sebagai berkata bahawa cadangan hujung minggu dua setengah hari akan membolehkan umat Islam bersiap sedia untuk solat Jumaat.

“Sebagai sebahagian daripada cadangan itu, kerajaan negeri akan menamatkan hari bekerja Jumaat pada tengah hari, dan penjawat awam tidak perlu kembali ke pejabat selepas solat Jumaat.

“Sabtu dan Ahad akan ditetapkan sebagai hari rehat rasmi dan permulaan minggu bekerja adalah pada Isnin berikutnya.

“Dari Isnin hingga Khamis, mungkin ada tambahan waktu bekerja dari 8 pagi hingga 6 petang untuk menggantikan separuh hari Jumaat.

“Pada masa ini, waktu kerja rasmi adalah dari 8 pagi hingga 5 petang,” kata sumber itu.

Sumber itu berkata demikian ketika diminta mengulas mengenai kemungkinan Johor kembali menjadikan Sabtu dan Ahad sebagai hari rehat hujung minggu.

Kerajaan Johor sebelum ini telah menjadikan Jumaat dan Sabtu sebagai hari rehatnya sejak 1 Januari 2014, berikutan titah Sultan Ibrahim Sultan Iskandar sempena sambutan hari keputeraan baginda ke-55 pada 23 November 2013.

Sultan Ibrahim dilaporkan berkata, perubahan itu bagi memudahkan umat Islam di Johor menunaikan solat Jumaat.

Satu lagi sumber, yang mengetahui maklumat mengenai cadangan semakan hari rehat untuk Johor, mengesahkan bahawa kerajaan negeri berpotensi melaksanakan dua setengah hari cuti rehat.

“Peraturan itu nampaknya akan dilaksanakan dan ia telah dimaklumkan kepada Sultan Ibrahim sebelum baginda berangkat memulakan cuti pada 18 Jun,” katanya.

Sumber yang sama menegaskan bahawa tempoh pelaksanaan akan mengambil masa kira-kira tiga bulan untuk membolehkan penentukuran sistem tertentu dalam kerajaan negeri.

“Sebenarnya, kami sedang memperhalusi cadangan untuk diluluskan dan disahkan tidak lama lagi.

“Semoga hari rehat hujung minggu baharu dapat dilaksanakan tahun ini,” kata sumber itu.

Pada 14 Jun lalu, Menteri Besar Datuk Onn Hafiz Ghazi berkata kerajaan negeri sedang melihat kemungkinan menyemak semula hari rehatnya selepas mendengar maklum balas rakyat mengenai perbezaan antara kerajaan dan badan swasta.

Beliau berkata penyelesaian kepada perkara itu boleh diumumkan tidak lama lagi.


Sheikh Mohamed Presiden UAE

Sheikh Mohamed bin Zayed Al Nahyan hari ini, dipilih sebagai Presiden Emiriah Arab Bersatu (UAE), lapor media rasmi negara itu WAM, sehari selepas kematian abangnya Sheikh Khalifa bin Zayed Al Nahyan.

Pemerintah tujuh wilayah syeikh di UAE membuat keputusan itu pada mesyuarat yang diadakan di Istana Al-Mushrif di Abu Dhabi, kata WAM.

WAM menyifatkan undi itu sebulat suara di kalangan syeikh UAE.

“Kami mengucapkan tahniah kepadanya, dan kami berikrar taat setia kepadanya, dan rakyat kami berikrar taat setia kepadanya,” kata pemerintah Dubai, Sheikh Mohammed bin Rashid Al-Maktoum, di Twitter selepas pengundian.

“Seluruh negara dipimpin oleh beliau untuk membawanya ke jalan kejayaan dan kehormatan, insya-Allah,” tambahnya.

Lebih dikenali sebagai MBZ, Sheikh Mohamed adalah salah seorang pemimpin paling berkuasa di dunia Arab. Lulusan Akademi Tentera Diraja Britain Sandhurst, beliau memimpin salah satu tentera yang paling lengkap di rantau Teluk.

Bekerja di belakang tabir selama bertahun-tahun sebagai pemimpin de facto, Sheikh Mohamed, 61, mengubah tentera UAE menjadi pasukan berteknologi tinggi, yang ditambah dengan kekayaan minyak dan status hab perniagaannya, meluaskan pengaruh UAE ke peringkat antarabangsa.

Sheikh Mohamed mula menggunakan kuasa dalam tempoh apabila abang tirinya Sheikh Khalifa mengalami serangan penyakit, termasuk strok pada tahun 2014. Di bawah arahannya, UAE telah meletakkan seorang lelaki di angkasa, dan membuka reaktor nuklear pertamanya.

MBZ mengetuai penjajaran semula Timur Tengah dengan Israel dan mewujudkan paksi baharu anti-Iran.

Di bawah kepimpinannya, UAE mengambil pendekatan yang lebih tertumpu kepada ketenteraan di rantau Teluk, menyertai Arab Saudi dalam perang selama bertahun-tahun di Yaman yang masih berlarutan hingga ke hari ini.

Peralihan kuasa itu adalah kali ketiga UAE memilih seorang presiden sejak menjadi negara merdeka pada 1971. Kecepatan pengumuman pada Sabtu bagi menunjukkan perpaduan dan meyakinkan dunia tentang kestabilan negara pengeluar minyak dan gas yang menjadi tuan rumah pasukan tentera Barat.

MBZ menjadi presiden tatkala hubungan lama UAE dengan Amerika Syarikat (AS) kelihatan tegang berikutan persepsi AS telah berpisah daripada kebimbangan sekutu Teluknya berkaitan keselamatan.

Abu Dhabi, dengan sebahagian besar kekayaan minyak negara Teluk, telah memegang jawatan presiden sejak penubuhan persekutuan UAE oleh bapa Sheikh Khalifa, Almarhum Sheikh Zayed bin Sultan Al Nahyan, pada 1971. – Agensi


Serah kepada pihak berkuasa siasat, kata Loke berhubung isu kekecohan warga China

Pihak berkuasa akan menjalankan siasatan berhubung dakwaan insiden kekecohan di balai ketibaan antarabangsa di Lapangan Terbang Antarabangsa Kuala Lumpur (KLIA) Terminal 1 membabitkan seorang pemimpin kerajaan.

Menteri Pengangkutan, Anthony Loke berkata siasatan akan dijalankan pihak berkuasa, ia sebagai reaksi berhubung isu insiden warga China yang didakwa melibatkan campur tangan seorang menteri kerajaan campuran.

Saya rasa pihak berkuasa lapangan terbang akan membuat siasatan terperinci apa yang berlaku dan sudah tentu protokol keselamatan perlu dipatuhi, tetapi apa pun kita serahkan kepada pihak berkuasa penerbangan kerana saya rasa mereka akan buat siasatan yang lebih terperinci,” katanya dipetik laporan BH hari ini.

Loke berkata demikian pada sidang media selepas pelancaran Program Pelajar dan Pelepasan Penerbangan Antarabangsa ke Bangkok, Thailand oleh MyAirline Sdn Bhd di sini, hari ini.

Bagaimanapun Loke berkata setakat ini masih belum menerima sebarang laporan lanjut mengenai insiden berkenaan.

Terdahulu, sebuah portal sebelum ini melaporkan berlaku kekecohan di KLIA Terminal 1 apabila seorang pemimpin kerajaan menceroboh masuk ke dewan ketibaan antarabangsa bagi menyelamatkan seorang wanita warga China yang ditahan masuk ke Malaysia.

Menurut portal berkenaan, difahamkan pemimpin berkenaan yang mendapat tahu mengenai penahanan itu telah ke KLIA dan memasuki ke dalam dewan ketibaan tanpa memohon pas.

“Bila dihalang, dia menggunakan kuasa dan marah Polis Bantuan KLIA dan pegawai imigresen kerana mahu menyelamatkan wanita warga China itu yang ditahan memasuki negara semasa tiba,” kata satu sumber portal Bebasnews itu.